
Cogitanti mihi specimen aliquod Academicum luci publicæ committere,
meamque in Medico studio qualemcunque probare sollertiam, varia sese
obtulerunt ardua simul ac maximi momenti argumenta: nullum tamen sic
placuit, ac præsens, quod de LUE VENEREA inscribitur; cujus
pertractatio sane, si sententiarum divortia Scriptorumque sibi
contradicentium spectes discordias, perquam difficilis: non minus quam
in ipsa denique decumbentium cura periculo plena, imo & interdum
funesta. Ingenue fateor, mihi ne per somnium quidem obvenisse, in
eruditissimo hoc consessu Medicam Dissertationem ex Cathedra publica à
me defensam iri, cum ante hos quatuor annos in Celebri Aboënsi Academia
ad Lauream Philosophicam olim obtinendam Exercitio Academico de POMIS
HESPERIDUM viam mihi aperuissem: materia quidem, ut videbatur, non
ineleganti, sed leviter à me & pro ratione ætatis tractata; eo tamen
nomine forsan non infeliciter, quod, cum proprio diffiderem ingenio,
aliorum vestigia mihi sequenda duxissem. Sed nescio quomodo contigit,
ut, postquam profectiones aliquot à Clarissimo, dum viveret, Medico ac
Professore D. Nic. WALLERIO privatim institutas conspexissem, genio meo
ad hæcce sacra subito converso, & ad hærentem, ut fatear, ab ipfis
incunabulis Artis Medicæ amorem, recurrente, huic me disciplinæ totum
traderem ac consecrarem. Cujus studii has hic offero primitias,
multalectione locorumque contrariantium fida collatione, inter varias
rei domesticæ angustias, jam inde à puerulo mihi familiarissimas, non
nisi difficulter partas ac prelo paratas. Paucissimi tamen sunt, quos
in hoc argumento sequi libuit: nam ingens quidem extat apud Lipenium
Biblioth. Med. p. 189. Autorum in hac materia catalogus, præterquam
quod & ipse plurimos undecunque conquisiverim, super illos, quos partim
ex Bibliotheca Regia habere potui, partim ex Machaonum nostrorum
Bibliothecis, quæ antea instructissimæ, nunc vero per funestissimum
urbi incendium non nisi longo tempore aut forte nunquam reparabile
damnum ceperunt. Multa porro sciens in hoc negotio præterii, ne
excresceret Dissertationis moles: nonnulla, quæ lubenter inseruissem,
fidissima semper comes paupertas denegavit; plurima etiam per quandam
ingenii hæsitantiam negligere contigit. Tuum erit, B. L. æqui bonique
consulere, quidquid hic est omissum; præcipue vero non succensere, quod
nude interdum, ubi requirebat argumentum, certe non ex quadam animi
prurigine, partes, quas vestes celant, nominando, deflexerim paululum
ab illo more, quo in communi vita ad externam quandam civilitatem
componere sermones nostros solemus. Cum enim etiam scelera, licet
gravia, recte tamen nominari, & in ea secundum omnes suas
circumstantias juste inquiri, videamus: hominum præterea turpia peccata
& occulta sæpe, tamen suis nominare nominibus & coloribus describere
liceat Oratori; quidni sperem, disceptantibus in Æsculapii porticu
Medicis, bonos concessuros, ut, non quidem captandi risus, sed doctrinæ
gratia, illas, quibus constamus omnes, venas nervosque nominent, quas
creare partes Optimus Conditor non dedignatus est. Illius facile veniam
me obtenturum, certus sum, quod sermonis siccitas, sesamo & papavere
destituta, ad verborum phaleras & ornamenta pertingere nequeat: nam
ornari res ipsa vetat, contenta doceri.

Caput Primum.

De variis Autorum circa Luis Venereæ ortum sententiis, ejusdemque nominibus.

Ardua sane inter Medicos agitari solet Quæstio: num Morbi nunc plures
quam olim? sed ut brevis sim, facile hic sequor autoritatem Helmontii,
Tum. Pest. p. 844. adferentis, non omnes morbos simul venisse in
palæstram, sed locorum conditiones, terræ motus, alterationes corporum
per commixtionem cum aliis populis, (puta post varias migrationes
gentium & Imperiorum mutationes) esculenta denique peregrina,
plurimosque in diæta errores, multas introduxisse stupendas
ægritudines, quas ne nomine tenus vel audivit unquam, vel vidit
Antiquitas. Quibus addo, dilucidationis gratia, singularem illam de
Saccharo observationem, morbosque graviores redditos, postquam frequens
ejus usus in Europa invaluit, fatentibus iisdem, qui hasce merces
omnium maxime divendere solent, Anglis. Absque ambage Salmasius de Ann.
Climact. p. 726. postquam, unde nova illa morborum genera antiquis
ignorata Medicis, quibus humanum hodie genus vexatur, quæsiisset, cum
Indiæ mercibus ad nos invecta esse, palam profitetur. Sed sileo alia,
in conspectum hac vice solummodo producturus miserabile illud ex impuro
coitu (agnoscendum enim est) exsurgens scortatorum tormentum, quod Luem
Veneream solemni vocabulo dicimus: quæ quam variè à variis describitur
Autoribus, ratione tum ortus, tum progressus, & curationis, omnem pæne
fidem superat; illa tamen singula sub unum cogere conspectum tædiosum
magis foret, quam utile: ad hos enim tres potissimum classes
dissidentes eorum sententiæ facile referri possunt. Prima erit eorum,
qui Antiquis notam hanc Luem evincere conantur: quod ad curationem
morbi parum, ad historiam ejus plurimum facit. Secunda erit illorum,
qui hanc primum coepisse in Neapolitana illa, hincnon minus quam
belligerantium inter se memorabilibus factis, famosa obsidione,
contendunt. Tertio denique loco agetur de variis utriusque Sectæ circa
primas morbi causas determinandas argumentis & ratiociniis.

Qui pro antiquitate Luis pugnant, Hippocratis locum quendam adferre
solent, ut ab illo exordiar: nam eorum opinionem, qui S. Jobi morbum
hunc adpellavere, plane ne adtingo quidem, nec alia S. Scripturæ loca
huc trahi solita, cum firmiter mihi persuadeam, horum interpretationem
minime omnibus promiscue, sed iis solummodo, qui Dei quodam peculiari
dono instructos sese sentiunt, suscipiendam esse. Locus autem ipse
Hippocratis paulo longior inspiciendus est lib. 3. Epidem. Sect. 3.
item lib. 4. ubi Luem hanc ita manifeste describi, (hæsitantibus
interim aliis) sibi persuadet clarissimus Hippocratis commentator,
Philippi II. Hisp. Regis Medicus cubicularius Franc. Vallesius
Covarrubiensis, ut initio lib. 4. suorum Commentariorum sequentem in
modum concludat: Cui nunc Medicorum narraretur, alicui facta esse in
capite ulcera sordida & glabritiem capitis & menti, sine febre, & cum
exulceratione pudendorum & faucium, ac postremo nudata excidisse ossa,
qui non adfirmaret esse citra dubium Gallicum morbum? Fuerunt vero in
illa tempestate plurimi tales. Ob quos & multos alios affectus, qui in
hoc opere, & aliis Hip. narrantur, adducor ut censeam, nihil in illo
morbo esse novum, quodque priora secula non viderint. In quam opinionem
inclinare etiam videtur Jansonius. Flag. Ven. p. 6. & 7. Antiquis item
favet Thom. Philologus De Mal. Gall. Sanand. cap. 1. & Maynwaringius.
Hist. & Myst. L. ♀reæ cap. 2. Sebast. vero Aquilanus Tr. d. M. Gall. p.
237. antiquis sub nomine Elephantiasis cognitum putat; extitisse
præterea apud veteres ægritudines à pudendis incipientes, una cum
Leoniceno Lib. d. Morb. Gall. ex Hippocrate sibi probandum insumit, cum
ille inter Cranonis civitatis morbos etiam carbunculos æstivos numeret
in inguinibus exortos. Zacutusinsuper Lusitanus, Hist. Med. Lib. 1. qu.
35. hist. 73. & Pr. Med. admir. l. 3. Obs. 94. post varia Hippocratis &
Galeni allegata loca, notum his viris hunc morbum fuisse, fidenter
adserit. Sed Benivenius Med. Observ. cap. I. anno quidem 1496 ab
Hispania cœpisse credit, antiquorum tamen Lichen seu Plinii Mentagram
hoc malum facit. Ita autem Plinii locus habet: Hist. N. l. 26. c. 1.
Sensit facies hominum novos, omnesque ævo priori incognitos non Italiæ
modo, verum etiam universæ prope Europæ, morbos tunc quoque nec tota
Italia, nec per Illyricum Galliasque aut Hispanias magno opere vagatos
aut alibi quam Romæ circaque, sine dolore ullo aut pernicie vitæ, sed
tanta fœditate, ut quæcunque mors præferenda esset. Nec desunt, (verba
sunt Casauboni in Not. ad Sueton.) qui subtiles tumores faciem Cl.
Tiberii Cæsaris deturpantes, pustulas venereas fuisse, arbitrantur.
Adferri etiam Corn. Celsi de Medicina lib. 6. caput 3. solet, ubi de
Sycosi loquens, morbo à fici similitudine Græcis sic dicto, frequentem
in istis partibus esse dicit, quæ pilis conteguntur. Efficacius hæc
ægritudo á Martiali Poëta, mordaci, si quis alius, depingitur, dum
Basio cuidam insultans, lib. 11. Epigr. 99. sic canit: Effugere non
est, Basse, basiatores; Non ulcus acre, pusulæve lucentes Nec triste
mentum, sordidique lichenes, Nec labra pingui delibuta ceroto , Nec
congelati gutta proderit nasi. Idem Cæcilianum ganeonem (infucata
forsan aliquando merce ab eo deceptus, si quid tale de viro nobili &
literis claro suspicari liceat) sic perstringit: lib. 7. Ep. 70. Ficosa
est uxor, ficosus & ipse maritus, Filia ficosa est, & gener atque
socer. Nec dispensator, nec vilicus ulcere turpi, Nec rigidus fossor,
sed nec arator eget. Dodonæus Annot. in Beniv. præterea Antiquis hunc
morbum notum fuisse sibi persuadet, verum sub nomine pustularum vel
ulcerumtunc temporis latentem Conf. etiam Pontanus. Annot. in eund.
Beniven. Pet Pinctor Tr: de morb. Gall. Fœd. & occult. c. 1. & 22.
antiquis, nominatim Rasi & Avicennæ, sub tertia quadam variolarum
specie descriptum hunc morbum contendit, Aluhumata dictum. Saliceti
denique, non quidem inter claros Chirurgiæ autores, hic tamen non
dissimulandi locus memorabilis est, (Anno enim 1270 scripsit) præcipue
ubi Chirurgiæ suæ cap 48. Pustulas nominat albas, & scissuras &
corruptiones, quæ sunt in virga & circa præputium propter coitum cum
meretrice, & alia de causa. Item Gordonius, qui in Mompeliensi Schola
Medicinam docuit, & A. 1 05. Lilium dictum Artis Medicæ edidit,
præcipue cap 5. de passionibus virgæ quædam habet huc spectantia. Qui
quidem ambo Scriptores, cum tempora Neapolitani belli præcesserint,
satis confirmant, Antiquitati etiam, non plane ignota & inexperta hæcce
mala fuisse, nec totam novitatis inventique gloriam nostris temporibus
esse adscribendam; licet hæcce à majoribus tradita excoluisse posteros
sedulo, concedendum sit.

Ab altera parte pro novitate hujus morbi non minus acriter plurimi
pugnant. In eo tamen omnes conveniunt, quod circa tempora obsidionis
Neapolitanæ, per Carolum VIII. Galliæ Regem contra Alphonsum Regem
Neapolitanum, A. 1493. institutæ, Luis Venereæ exordia quærenda sint;
maximam partem rejicientes culpam nominatim in nautas sociosque
Columbi, qui in Insulis S. Dominici vel Calecuth Indicis mulieribus
mixti, & postea in patriam regressi, hæcce mala e novo orbe secum
transtulerint: primum quidem Barcelonam Cataloniæ urbem, ubi
adscendisse eos, ut Regi rationem itineris redderent, ipsamque tum
urbem hoc inusitato morbo infecisse Rod. Diacius Insulanus, homo
Hispanus De M. Vener. c. 1. cit. Purman. c. 1. & ipse aperte
demonstrat; nonnullis hoc quoque addentibus, attulisse nautas viros
aliquot Indos Indasque fæminas, ne omnis sic in Christianos homines
culpa redundaret. cumque bellum inter Hispanos & Gallos paulo post
exarsisset,teste Fallopio, d. M. Gall cap. I. per milites Hispanicos,
ex Indiis reversos & stipendia Neapoli merentes, infectæ mulieres
ibidem fuerint, quæ a Præfectis urbis expulsæ obsidentis victricisque
exercitus arbitrio sese dederint, nec aliter ac novæ quædam & è cœlo
delapsæ Pandoræ receptæ ingenti protinus luctu, sed sera pœnitentia
suos amasios mactarint. In Occidentali certe India morbum hunc ita
familiarem, ac apud nos morbillos, Monardes d. Simpl. Med. ex occ. ind.
delat. p. 30. refert & Varandæus; d. Morb. Hepat. c. 2. Rondeletius Tr.
d. morb. Italico. frequentem, Montanus vero, Cons. 350. & 352. d. morb.
Gall. Palmarius Tr. d. morb. contag. l. 1. cap. 14. & Lister Exercitat.
Med. d. lue ♀rea. ab omni hominum memoria Americanis endemium
pronunciant: subintellige calidioribus Americæ provinciis, nam in
reliquis allatum aliunde morbum & quidem per servos Mauros Jansonius
observavit; & Sydenham Ep. ad H. Paman. d. L. Ven. per mancipia ex
regione aliqua Mauritarum Guineæ traductum asserit. Quercetanus Cons.
3. d. lue ♀. item non promiscue omnes Indias occidentales culpandas
monet. Quæ omnia prolixius in sequentibus reperiuntur Autoribus: Massa,
Lib. d. M. Gall. part. 1. c. 1. Phrisio, d. Curand. pusc. M. Gall. cap.
1. Saxonia, Med. Pr lib. 9. c. 2. Rudio, d. Corp. h. vitiis occ. lib.
5. c. 7. Fracastorio, d. Morb. contag. lib. 2. cap. 11. Campegio,
Annot. in Fuchs. d. pudendagr. Guarguanto, Cons. ad var. ægrit. Tr. 3.
d. lue V. cap. 2. Gajono, In Epist. ad Th. Philol. Guicciardino, Hist.
Italic. lib. 2. Ettmullero, Coll. Pr. Sect. 17. c. 3. Art. 5. Daëlmanno
Neu abgefasste Heyl-Kunst auf der Grund Acidi und Alcal. p. 14. Sylvio
App. ad Pr. Med. Tr. 3. §. 4. Pechey, Promt. Pr. Med. c. 33. Woyte,
Galant. Artz cap. 12. Purmanno, Salivation: Cur cap. 1. aliisque:
quorum longior catalogus si cuipiam tædiosus forsan videbitur, pluribus
eundem utilem fore confido.

Paradoxa sunt, quæ Fioravanta Capricc. Medic. l. 1. c. 27. refert,
nescio quibus autoribus, à me tamen non reticenda hoc loco, ubi, ut
occultas hujus venenatæ Luis causas indagem, ad varia flectere animum
necesse est. Curatores enim Exercitus Gallici pro carnibus ursinis,
(forsan urorum) ordinario tunc temporis Gallorum in militia pabulo,
carnes sui generis, id est humanorum cadaverum, substituisse, refert.
Quod exploraturus idem Fioravanta, porcum carne porcina, canem canina
aluit, & utrosque pilorum defluvio & pustulis vexatos, narrat. Nec
multo aliter le Grand, Hist. Nat. part. 8. Art. 10. initium morbi, qui
antea Indis & Canibalis fuerat proprius, in obsidione Neapolis ponens,
ex carnibus humanis comestis, quas sale conditas mercatores Mauritani
loco thunnorum (piscium genus) in castra obsidentium detulerant. Piso
autem de Medic. Brasil. lib. 2. cap. 19. diversam à prioribus luis
causam profert, alimentum sc. fœtidum & salsum, potumque rancidum &
corruptum, quam quidem regioni Brasiliensium endemiam statuit sub
nomine Bubas, distinctam tamen vult á morbo gallico, quem illuc aliunde
adferri putat, Symtomatis quidem non ita absimilem, cura vero non item.
Cui Varandæum hic subjungo, ex aëre indico & alimentis, morbum
deducentem: item Thierry de Hery, La Methode Curatoire de la Maladie
Venerienne p. 2 & 12. qui, puto, ne aberraret, omnes tandem causas
commiscuit: nam & ex aëre corrupto, & infectione aquæ & alimentorum, &
influentia cœlesti venereum malum derivat. Huc etiam Lister referendus
est; quanquam enim dicat ex morsu animalis venenati, non aliter ac
Hydrophobiam, pestem hanc contingere potuisse; probabilius tamen putat,
illam esui serpentum natales suos debere, quos Americani in deliciis
habent: quod probat ex Oviedi observatione; edere sc. illos inter alia
serpentem quadrupedem nomine Iguana, idque avidissime, cum carnibus
cuniculorum sapidiorem pronuncient. De quo & illud refert, esum ejus
nulli nocere nisi lue venerea adfecto: morbumenim licet diu sopitum,
tamen renovat. Altera ratio probabilitatis Listeri hæc est, quod cristæ
dentatæ in dorso serpentis Iguanæ comparentes, similitudine referant
condylomata illa & mariscas, quas in lue venerea adfectis sæpe
conspicimus. Equidem suillæ carnes sapidæ, & si Galeno l. 3. de
Aliment. credimus, optimo nutrimento præditæ, ubi à vulneratis vel
ulcere aliquo adfectis hominibus comeduntur, copiosam & frequentem
saniem subministrant; ipsius tamen ulceris causam propterea nemo facile
in illas rejecerit. Et illa cristarum similitudo sapit quidem
Chymicorum quorundam de rerum signatura doctrinam: quæ tamen non usque
adeo adsumta est ab omnibus, ut nulla jam ulteriore egeat probatione.
Interim meretur, ut, in quem tanti mali culpa rejicitur, Iguana,
Benevolo Lectori hic suam speciem ostendat, extremis saltem descriptam
lineis, & ex Margravii Hist. Quadr. & Serp. lib. 6. c. 11. desumtam,
triplo tamen minorem.

Aliam rursus hujus fermenti morbifici causam Cæsalpinus Spec. art. med.
Hippocrat. l. 4. c. 3. introducit, ex relatione militis Aretini, (ne
quis teste destitutum, rejiceret) qui bello itidem interfuit, vinum
nempe græcum leprosorum sanguine (horribile dictu!) in oppido montis
Vesuvii Suma adulteratum, & ab Hispanis clam de nocte relictum,
Gallicis postea militibus in prædam cessisse,ipsosque infecisse. Idem
firmat PlanisCampius. La Verolle recoynve, combattve & abbatve cap. 3.
Rursus Wierus Med. Observ. lib. 2. §. 1. ad leprosum Equitem cum
Valentiniana meretricula pretio quinquaginta Coronatorum consuescentem,
non ignobilem certe hujus Luis originem refert. Horridiora sunt, quæ
Paracelsus Lib. 2. Chirurg. M. cap. 7. Tr. 1. part. 1. habet: audiamus
tamen Virum inter suos Clar. stilo simplici, ut Helvetium decebat, &
sine scrupulosa verborum ambage sese expedientem, dum ex concubitu
Galli leprosi cum scorto menstruante & bubonibus circa inguina
conspurcato originem morbi derivat. Itidem Sennertus Op. Med. T. 3.
lib. 6. p. 4. cap. 4. ad menstruantes Indorum mulieres respexit, ab
Hispanis compressas. Nec multum diversus ab his Helmontius est, d. Tr.
p. 846. qui, licet ad obsessam Neapolin morbi ortum faciat, inde tamen
deductum vult, quod nequam homo Sodomicum exercuerit cum equo verme
laborante.

Mitiores videntur fuisse, qui in vagam hominum libidinem & immundum
illud meretricularum genus culpam rejiciunt; quos inter Dolæus, Med.
Theor. Pr. lib. 3. c. 15. hunc morbum ubivis originem habere posse
autumat, si homines cum multis scortis rem habuerint. Qua in re ipsi
consentit Maynwaringius: d. l. cap. 4. idemque ante ambos hosce
scriptores Zacut. Lusitanus. Lib. 1. Hist. 7. qu. 36. Et nuper celebris
inter Gallos scriptor Gervais Ucay, Traite de la Maladie Venerienne
cap. 1. cum ita scribit: On scait que si une fille parfaitement saine &
pucelle, si on veut, afin qu′il n′y ait aucun soupçon de mal venerien,
se mêloit parmi une demidouzaine de garçons aussi sains qu′elle, & se
debauchoit tour à tour avec eux, ou les uns ou les autres auroient
bientost la Verole, & tous ensemble la contrateroient enfin par la
repetition des actes veneriens. Et paulo post: les personnes
raisonables ne doutent plus que la verole, ne si produise de cette
façon. Equidem ex illa communicatione & promiscua libidine tradi hodie
morbumnec ego negare audeo, sed de origine quæritur venerei fermenti:
si corruptinoni enim diversorum in una eademque matrice seminiorum,
morbus ortum debeat; non video, quomodo vel olim in Græcia, vel postea
Romæ in isto luxu & in tanta nequitia perditorum morum ignorari hæc
lues potuerit, vel illis esse magis quam nobis occulta?

Sed ne Lectori prolixitate displiceam, reliquos breviter persequar.
Leonicenum ex inundatione Tiberis tempore Pontificis Alexandri VI.
causam ortus contigisse, cum anno sequenti fuerit lues secuta,
deprehendo, licet antiquis hunc morbum cognitum fuisse, credat.
Philologus hunc in modum explicat: fuisse nempe in Gallorum exercitu,
positis ad Rapalum Januensium locum castris, militem, qui, postquam
divi Lazari Xenodochium, interfectis infirmis abreptisque & unico solum
denario aureo divenditis lectis & culcitris, diripuisset, ulcus in
palmæ manus medio de repente divino miraculo exortum sensisse, totum
corpus deinde pustulis cooperientibus. Campegius etiam, ex ira Divina
Europæis hunc morbum esse immissum statuit, non aliter ac olim
Israëlitis libidine peccantibus varia mala accidisse, ex Sacris
colligitur. De hisce causis Fernelius, Lib. d. Lue Vener. cap. 2.
clarus Medicus, sed libere nimis, ut inter Pontificios degens,
sequentem in modum: Mira statim tam horrendum affectum superstitio
excepit, indoctis quibusque hominibus & mulierculis ad Divos, nescio
quos, vota sua referentibus, opemque ab iis poscentibus.

Proxime hos excipiant, qui ad Planetarum influxum sese converterunt,
nec aliter, ac Romani olim Deam Februam cœlo oriundam, sic & hi luem
Veneream è stellis quasi delapsam susceperunt: communi mortalium vitio,
quo lubenter culpam urgentium malorum removere à nobis, rejicere in
alios solemus. Primus autem hic nominandus est Pinctor: d. Tr. cap. 2.
& 4. hic enim, quemadmodum Luem Variolarum quandam esse speciem,
credidit, illas vero in alimento, uti appellat, menstruali residuo
fundari, ita morbi Gallici mineram inejusmodi menstruo humore collocat,
quem tamen non moveri voluit, nisi ab influentia cœlesti &
conjunctionibus Planetarum. Quam conjunctionem factam narrat A. 1483.
in domo ægritudinis seu Libra. In genitalibus vero maxime conspectum
fuisse, putat, morbum, quod Ecclipsis Lunaris eo ipso anno facta sit,
sole in signo Scorpionis, hisce partibus præsidentis, existente. Paulo
vero aliter hoc ex mente Astrologorum Guarguantus refert; cap. 3. sed
locum citasse sufficiet. Et præterea Zacutus, de Med. Princ. hist. 73.
l. 1. Phrisius, cap. 3. & Almenar de M. Gall. cap. 1. videri possunt.
Hinc autem, credo, Fracastorium, Poëtam simul & Medicum nobilem,
occasionem cepisse in Siphylide suo ad Bembum Cardinalem conscripto,
fabulandi, Siphylum Alcithoi Regis pastorem, cum oves suas sub ipso
æstivo solstitio pasceret, nec ullibi levamen ardoris percipere posset,
gregis sui misertum, indigna quædam contra solem evomuisse verba, &
victimas Alcithoo fecisse tanquam Deo. Quod Sol conspiciens, radios
suos contra mortales contorserit, & morbum Gallicum in terras miserit,
qui primo ipsum Siphylum corripuisset. Unde sic canit: lib. 3.
Siphylid. Protinus illuvies terris ignota profanis Exoritur, primus
Regi, qui sanguine fuso Instituit divina, sacrasque in montibus aras
Siphylus ostendit turpes per corpus achores, Insomnes primus noctes,
convulsaque membra Sensit. & quæ plura ingeniose simul & eleganter
descripta sequuntur. Hanc interim opinionem severe Salmasius d. l. p.
736. rejicit: antequam morbus Gallicus in Europa notus esset, nemo
Mathematicus poterat dicere, hunc vel illum eo morbo moriturum vel
ægrotaturum, postquam cœpit esse, etiam ad stellas vis ejus efficiendi
translata est, cum antea eam non haberent. E Sole itaque ad cœlum
transiit ἀποτελεσματικὴ potestas luis venereæ, quam per tot secula à
mundi usque primordiis & à conditu suo stellæ ignorarunt.Nec deflectit
ab hoc Censore Helmontius: d. Tr. p 844. dilucide intelligo ac optice
cerno, reliquias esse paganismi, quicunque ausus est stellarum officia
& destinationes extendere supra textum sacrorum, qui dicit, quod astra
sint nobis in signa duntaxat, tempora, dies & annos. Astrologis tamen
facile adsentirer, si nata semel febris obortaque apoplexia cessassent,
cessante illa constellatione. Demonstrare quoque si possent, quonam
interim hospitio febris habitaret, distracta semel stellarum febrilium
locatione.

Nonmirum itaque in tot opinionum discriminibus diversas etiam
adpellationes pestem hanc induisse: nam aliis Parthenopeus morbus,
aliis Pudendagra dicitur, aliis Lichen, & Milium, & Mentagra. Januenses
olim, teste Guarguanto, d. l. cap. 2. Tabellarum morbum, Hetrusci
Bullarum; Alii Patursam seu Variolas, la grosse Verole; Indi, teste
Sydenhammo, The Yays vocitarunt. Nonnullis Saturninus, aliis S. Mævi
morbus dictus; denique non aliter, ac de Homeri olim patria
disceptantibus inter se gentibus, & Indica Serpigo, & Scabies
Hispanica, & Gallica Lues, & Neapolitanus morbus adpellatus fuit.
Quanquam, si in re tristi joco aliquis locus sit, cum jam effluxerint
ducenti amplius anni, ex quo sævire hæc lues in Europæ viscera, &
manifeste grassari cœpit, non video, quin tanti temporis præscriptio
tandem cuique genti, etiam nostræ, possessionem hujus rei legitimam
adferere potuerit: non obstante illa Nautarum omnia lustrantium,
acquisitionis primæ qualicunque gloria; id certe observatum â
circumspectioribus est, celebratam illam olim Christiani orbis
fœcunditatem exaruisse non parum, ex quo suas in eo radices agere
cœpit, vere hoc nomine, non autem in opprobrium florentissimæ Gentis,
Gallicus dicendus morbus, som gällar alla them han öfwerkommer. Confer.
Verel. Lex. Scand. in voce Gälla & Clariss. Atl. Autor T. 1. Atlant.
cap. 27. §. 4.

Cum autem in tanta causarum incertitudine statuendum mihi aliquid sit,
saltem in Dn. Opponentium gratiam, qui harum thesium examen suscipere
non gravabuntur, in istapræterea opinionum discrepantia etiam liceat,
breviter dicam, me accedere suspicionibus CLARISSIMI PRÆSIDIS, mihi,
cum super hoc argumento conferrem, communicatis. Nimirum, cum constet,
Barbaras illas fere omnes Americæ gentes non solum, sed & Afriæ, quæ
ardentiore sole exuruntur, libidinis quodam œstro singulari præ
reliquis orbis gentibus agitari, vexarique, nec puros esse innocuosque
ab illo, quo accusari nefando scelere solent, & illa consuetudine
inhumana, utpote promiscue inter se sordesque, Simiis, Pithecisque
mixti, degentes: utique probabiliter adseri potest, in istis præcipue
terris & confusione horrenda primum existere Venereum hoc virus, nostro
tandem orbi notissimum, postquam per deductas colonias plurimas &
redeuntes quotannis integras classes, in unam quasi gentem cum Barbaris
hisce incœpimus coalescere. Simiis Pithecisque omnibus mira certe
salacitas, & fœda feraque libido est; unde & propius adstantibus acrem
quendam & olidum fœtorem, Zibethi fere vel Moschi æmulum, spargunt,
neque exilia semper turpia hæcce animalia esse putandum est, sed
quoddam ex iis genus ad æqualem fere homini altitudinem adscendere
solet, ut credibile sit, non aliunde, quam ex harum bestiarum
peregrinantibus olim alicubi visarum fama, ortam fuisse Veteris
Paganismi illam de Satyris traditionem. conf. Plinius. Hist. Nat. l. 5.
cap. 1. & l. 7. cap. 2. Hodie certe, lustrato jam toties orbe, aliud
Satyrorum genus non detectum est; quod pluribus describitur â
Margravio, d. l. cap. 5. l. 6. Bontio, Hist. N. & Med. l. 5. cit. Blas.
in app. ad Licet. de monstr. Mich. Hemmersam, West-Indiske Resebeskr.
p. m. 77. & Nic. Köping nostrate, Resebeskr. cap. 66. qui fæminam ab
ejusmodi Satyro seu Babiano per vim stupratam gravidamque in urbe
Pelicatta vidit. Tulpius Obs. med. l. 3. cap. 56. præterea Satyræ
fæminæ imaginem dedit, Indis Ourang-Outang dictæ, quod hominem
silvestrem denotat, ex Angola Americæ regione sua ætate in
Hollandiamdelatæ, & Fredr. Henrico Arausionensium Principi dono datæ,
cujus hic extrema lineamenta utcunque descripta B. L. sistimus.

Caput Secundum

In quanam re præcise morbi natura consistat, tum & quibus tradatur &
communicetur modis, docebit.

Non mirum & hoc in puncto discrepare inter se Medicos, qui in
adsignanda morbi origine tam longe ab invicem recedunt. Hoc certe
contrariantium sententiarum pelagus nemo facile sine naufragii periculo
transibit, nisi ad rem potius quam verba scriptorum loquendique
formulas attendens, vocibus quidem discrepare eos, rem tamen eandem
ante mentis oculos habuisse, sibi persuaserit. Pauca tum ex Veteri tum
Recentiorum schola delibabo. Veteres fere omnes, saltem qui Galenum
sequuntur, Quaternionem in corpore humorum supponentes, Melancholiam,
Pituitam, Bilem, Sanguinemque illis proprie sic dictum, accusabant.
Capivaccius Tr. de Lue Ven. definit: Excretum toto genere præter
naturam, genitum ex humana substantia a simili; esse tamen summæ
activitatis, & agere calefaciendo & putrefaciendo. Massa Part. 1. c. 4.
vero huic in speciem contrarius, humorem phlegmaticum non naturalem:
Auger. a. Ferrerius Tr. de Pudendagr. l. 1 putredinem humorum; Garcias
vero Lopius, Comment de var. R. Med. lection. c. 19. quasi sibi ipsi
non constans, contraria inter se proponit, interdum atram bilem,
interdum pituitam in hoc negotio culpandam, censens. Benivenius d. l.
acutam humiditatem sanguinis & atram bilem accusat. Fernelius cap. 4.
causam Venereæ Luis qualitatem facit venenatam in humore hospitantem;
Saxonia d. s. l. maleficam, calidam & occultam causam introducit: cui
Palmarius lib. 1. c. 1. adstipulatur. Luc. Ghinus Tr. de M. Neap.
contra intemperiem frigidam & siccam, Montanus d. l.rursus &
Fracancianus de M. Gall. cap. 2. calidam & siccam intemperiem
reprehendunt. Fracastorii cap. 12. autem memorabilia verba sunt, ex
phlegmate crasso, sordido & acri in lentore multo obsepto sepultoque
luem hanc deducentis. Fallopius cap. 20. totius substantiæ morbum, ut &
Rudius, lib. 5. c. 7. Fernelius ibid. & Horstius Cent. Probl. decad.
10. qu. 3. appellarunt. Et prout Hepati sanguificationis munus
adscribebant, ita quoque Luis Venereæ ἴδιον δεκτικὸν hepar esse Massa,
cap. 3. Quercetanus, Fallopius, cap. 13. Rudius, Varandæus, & Horstius
d. l. & Op. Med. Tr. 2 lib. 7. obs. 1. strenue contendunt.

Inter Recentiores Scriptores Morthon, Pyretolog. p. 27. sicut alios
omnes, ita morbum Gallicum à Spirituum depravatione deducit. Cui Wirdig
Proœm. in Med. Spir. n. 7. & lib. 1. c. 28. §. 25. aperte consentit, ex
spirituoso & igneo sale (ita enim loquitur) derivandum, ratus. A quibus
non admodum abhorret Abelius, Leib Med. der Stud. lib. 2. p. 1. c. 4.
quando luem describit per insignem succi nervei & lymphatici
corruptelam quoad crasin & motum. Paracelsus d. generat. M. Gall. lib.
2. paramyr. c. 4. autem, quem prius nominare debuissem, Luis Venereæ
mercuriale statuit principium, non excluso tamen salino. At Sydenham,
humorem inflammationis participem esse, dicit. Hoffmannus autem Fund.
Med. l. 2. c. 4. §. 29. graphice causam in miasmate impuro ponit,
subtili & caustico, quod partim causticitate partim putredinoso motu
partes spirituosas fluidas & solidas, tarde tamen & successive inficiat
& corrumpat. Huc itaque & Veteres respexisse, & convenire in eo
Recentiores video, quos & propterea sequor, Borrichium d. us. Pl.
Indig. p. 68. puta, de le Boë Sylvium, d. l. §. 33. Dolæum &
Ettmüllerum, quod vera Luis Veneræ natura in acido præternaturali, sui
quidem generis, vergente tamen ad corrosivum, versetur, instar fermenti
lente sese multiplicante, sensimque & functiones corporis &
tandemcorpus ipsum destruente. Et quantum adtinet ad venena, Galeno d.
simpl. Med. Facult. lib. 3. c. 17. & 21. & Antiquis triplicis erant
generis: Erodentia, frigida & putrefacientia, quæ sic Recentiores
interpretantur: ut, vel ipsas partes solidas pungendo scindendoque
corrodant; vel peregrino, quem vehunt, & insolito sanguini æthere,
ipsum hunc vitalem liquorem aggrediantur, disjectaque ejus particularum
mixtura, secedere illas ipsas ab invicem faciant, adeoque lethalem
coagulationem introducant, vel etiam ita resolvant consuetum illum
necessariumque sanguinis lentorem, cujus ope amice cohærent reliqua
omnia, ut vini rubelli vel carnium loturæ instar etiam in defuncto jam
cadavere in venis reperiantur. Nam quæ cretacea sua vel calciformi
crassitie ipsos meatus obstruunt & ductus obturant, manifestius agunt,
quam ut iis explicandis inhærere necessum sit. Fermenti quidem natura,
si altius res repetenda esset, perquam difficilis est; sed in Praxi
Medica sufficit eundem, quem vulgo habemus, hic conceptum formare:
scilicet cum non omnia fermentari ab omnibus animadvertamus, sed cuique
mixto speciale convenire fermentum, e. g. acetum vini vino fermentum
esse, quod vino affusum & multiplicare se ipsum & totum tandem in sui
naturam convertere; & farinaceæ massæ id, quod in pistoriis officinis
illi addi solet, fermentum esse: nam in pauca licet quantitate additum,
tamen non superari videamus: quod hactenus, ut cognoscant, pistorum
interest, altiores ejus primasque causas speculantibus relinquentium;
eodem etiam modo Venereum hoc virus, fermenti instar humanam genituram
& similimos illi humores afficere observamus, in cujus vel eludendo
contagio vel frangendo, vel exterminando omne Medici officium versatur.
Quidquid interim sit de ipsis hujus fermenti particularum figuris, &
ramis, & poris, in qua re si vel posita quædam esset á Theoreticis
Hypothesis, certum tamen est, antequam omnibus, quæ circa eandem moveri
recte possent, dubiis seseexsolverint, singulos in universo hac
afflictos lue misere & omni destitutos auxilio perituros.

De contagii autem variis modis ut adcuratissime solliciti simus, monet
prudentia. Per varios enim & multiplices circuitus humano generi
venereum hoc virus insidiatur; hinc Bebelius: cit. Phris. d. l. Nulla
ætas tuta est, sive innuptæque puellæ, Si vir, aut juvenis fuerit, aut
pigra senectus, Nec infans paruulus, nec præbens ubera mater. Cujus rei
plurima simul & tristissima exempla adferre possem; sed sufficiet, quod
Forestus Lib. 32. Obs. 2. referat Luem Veneream, qua maritus uxorem,
hæc infantem in utero, hic nutricem, hæc tres liberos proprios adfecit.
Simile quid apud Amat. Lusitanum Cent. 4. Cur. 9. videre licet, item
Schenckium in Observat. Nec facile credendum est Saxoniæ, d. l. c. 3.
probato licet Medico, adserenti, luem tophis jam nunc sese prodentem,
non esse contagiosam. Sunt autem tophi isti tuberositates &
concretiones quædam durae, secundum ossis situm communiter formatæ, non
tam in ipsis articulis, quam mediis artubus sese manifestantes,
indolentes raro, sed nocturno inprimis tempore insigniter dolentes:
deducta voce à calciformi illa & gypsea subsidentia, quæ in æneis vasis
thermarum, ubi aqua decoquitur, accrescere solet; quales calculosæ item
materiæ in thermis naturalibus Carolinis Bohemiæ, Aponitanis Italiæ, &
alibi passim producuntur. Sed ut redeam ad adsertum Saxoniæ, nonne
conspectum frequenter Medicis est, scorbutum etiam, lentum alias
morbum, per mutua oscula, & præcipue per offas a nutricibus præmansas
tradi pusionibus & propagari? Tamen nec usque adeo terrendi homines
sunt, ut cum Zacuto, Pr. Med. adm. l. 2. Obs. 125. & H. Pr. Med. 1. 1.
h. 73. q. 35. & 43. morbum hunc etiam ad distans contagiosum esse,
persuadere illis conemur: quod de Peste quidem verum est; quæ
Arsenicalibus corrosivis particulis aëre

imprægnato, ut invasit sæpius, ita mox exstincta est. Certe per
inspirationem aëris inquinati solam ista serpit: congressu tantum abest
ut inficiat, ordinario saltem, ut etiam de la Font Diss. Med. d. Ven.
Pest. 1. c. 21. proferat exemplum puellæ Batavæ, quam peste correptam,
ubi extra urbem in hortos deportata, solaque relicta fuisset, amator
juvenis sæpius & sine noxa invisit: quod exemplum nominasse licebit
mihi, cum hanc mulierculæ pestem venere curatam Vincent. Fabricius
eleganti prorsus & longo insuper carmine complexus sit. Vid. Misc.
Curios. Medico-Phys. Acad. Nat. Curios. An. 1. Obs. 188. Potius itaque,
cum hanc contagionis actionem ad distans causentur ægroti, suspicandum
est, nolle eos peccata sua fateri, ne forsan existimationis suæ
jacturam faciant, si veras causas propalarent. Wisemanno d. L. Ven. c.
1. certe observatum est, quosdam præ concepto timore qualescunque etiam
dolores & symtomata leviora a venerea statim lue, qua tamen immunes
erant, prognata, sibi persuasisse, usque eo, ut, cum eorum querelas
periti Medici rejecissent, ægre id tulerint, & conversi ad impostores,
sanitatem tandem periculosa illa inunctionis mercurialis cura una cum
nummis perdiderint.

Sed nec in omnes licet uno eodemque haurientes impuro fonte æque facile
transit morbus, sicut de recutitis, & mulieribus suæ purificationis
tempore, deniqe & de aliis passerum instar vel Canis e Nilo, cito sese
expedientibus observatum id Fallopio c. 22. & Saxoniæ c. 4. est. Etiam
receptum virus, in quibusdam naturæ bonitate & robore sopitum hæsit per
plures annos, testibus Capivaccio, Massa, part. 2 c. 5. & p. 6. c. 6.
Palmario l. 1. c. 6. & Brigtho; Therap. p. 2. p. m. 107. nec nisi casu
tandem excitatum fuit, ut in illis apud Amatum, Cent. 1. Cur. 47. & 50.
qui sanati a lue, XVo demum anno ductis uxoribus sanis, liberos hac
labe infectos susceperunt. Horstius Op. M. T. 2. l. 7. Obs. 9. etiam,
luem diu occultam, post balnei tandem frequentiorem usum manifestatam
esse, notavit. Alios rursus videmus ægros, Lue,exhalationis instar
venenatæ, ad interna subito penetrante viscera, intra paucos etiam
menses totos fere in putrilaginem resolui. Quanquam autem mitius
interdum cum suis agat hæcce lues, non tamen desinit propterea esse
contagiosa: nam inter hæreditarios morbos, si quis ullus, merito
numerari debet, severa Nemesi in tertia, & quarta etiam generatione
crudeliter puniente parentum & avorum stultitiam; sive quod dicamus,
veneream hanc virulentiam subjugari â parentum sanguine, viscerumque
eorum firmitudine eludi, in molli autem infantili corpore & illa
ductilitate fibrarum grassari facilius: sive quod imaginemur nobis,
fermenti hujus exilem licet particulam, adspersam illi futuri fœtus
rudimento incredibiliter exili & latenti in ovo fæmineo, impingatur
tandem exilibus visceribus, sufficiatque sanguineæ massæ inficiendæ.
Certe Riverius, Obs. â Form. comm. 26. puellum nuper in lucem editum
lue contaminatum refert: & Horstio d. l. obs. 11. pusio sex mensium
pustulosus, qui parentibus morbum debebat, conspectus est: præterea D.
JOH. van HOORN, S. Jordg. l. 5. c. 5. p. 287. Cl. Holmiensium
Practicus, infantes recens natos, pustulis & oris aphtis vexatos,
observavit, latente vel dissimulato sub communi illo nec insolito
nostris infantili morbo Torsken dicto, venereo veneno. Sicuti & in
aliis ægris non raro hic morbus sub larva vel pertinacioris scorbuti,
vel arthritidis, vel etiam aliquando Spinæ Ventosæ, vel febris lentæ,
vel scabiei occultatus incedere solet. Gaudeant itaque bene nati: nam
fortes creantur fortibus & bonis; & Quo semel est imbuta recens,
servabit odorem Testa diu. quod fæmineum præcipue sexum spectat: matris
enim indolem præsertim in sobolem transmitti, certissimum est.

In omni autem, quo contrahitur Venerea Lues, modo id observatum, ut
illa pars, quam miasma venereum immediate tangit, præcipue etiam
adficiatur. e. g. ubi nutrix, alioquin sana, ex impuri infantis
lactatione morbum colligit,tunc circa papillas & mammas pustulæ,
excoriationes, inflammationes, ulcera depascentia & callosa sese
produnt. Si ex vestimentis & concubatione, in cute pustulæ atque
efflorescentiæ varii generis excitantur. Gonorrhæa & bubones, quidquid
sese excuset Reus, contractum in prostibulis malum testantur. Ad quod,
non frequentem modo, sed & unicum sæpe & leviorem actum suffecisse
animadversum Practicis est. Præter autem congressum, modi, quibus se
contagium venereum propagat, varii sunt; omnes tamen, rarius
contingentes: cognoscendi interim sunt, ne cuidam forsan innocenti
aliquid hic per oscitantiam mali affricetur. Notatum itaque fuit,
morbum hunc transfundi per linteamina ab ægrotantis sudore sordida
sæpius palpata, item per vestimenta & caligas, per pocula communia &
cibos ab ægroto contrectatos, item usum communem aliorum utensilium,
cultrorum, cochlearium, & pectinis: culpatum quoque reperio usum
ejusdem latrinæ; præterquam quod propagata hæc lues legatur per
impositionem cucurbitularum insectarum sine dubio, tum per
scarificationem in publico balneo iisdem instrumentis Chirurgicis, nec
rite abstersis factam, ut nihil dicam de sordidis ejusmodi balneis,
qualia Cl. Medicus Italus Baccius Tr. d. Thermis lib. 1. exagitat. Unde
& olim mos fuit Romanis adferre secum ad balnea publica, magnifica
licet, & spongias proprias & strigiles, observantibus hoc ipsum
etiamnum Turcis. vid. Busbequ. Epist. Refert Ettmüllerus exemplum
ancillæ pudicæ, cuidam venereo ad sopiendos artuum dolores balneo
formicarum subinde utenti, inservientis, & hinc sudores abstergentis,
quæ horum contactu & halituum inspiratione infecta fuit. Prostant hæc
omnia prolixius apud præfatos Autores, & præterea Fernelius, d. Morb.
univ. & part. l. 6. c. 20. & d. Abd. rer. caus. l. 2. c. 14. Hildanus,
Obs. Chir. C. 1. obs. 100. & C. 5. obs. 100. Botallus, Tr. d. L. ♀rea.
c. 2. §. 2. & c. 4. §. 3. aliique in hoc negotio consuli possunt. Si
quid autem aliud, id certe non raro contingit,

infantulos infici per suctionem lactis nutriculæ sæpius, ut nostris mos
est, undecunque conductæ, & morbo hoc contaminatæ, ita ut Luem,
Helmontio Tr. d. Inf. Nutrit. ad vit. long. p. 623. judice, â
nutricibus sugi non solum, sed & inuri puerulo â cunis hoc modo certum
sit. Sed transeo ad alia.

Caput Tertium.

In Symtomatis describendis occupabitur.

Operæ pretium est, ut brevem Symtomatum hujus morbi proferam historiam,
eo potissimum ordine, quo venenum & agere primo incipit, & tandem
luctuosam scenam absolvit. Supponamus itaque virulentum hominem, &
recenter etiam, si placet, ex fortunatis illis Insulis ad nostras oras
delatum, mulieri hactenus sanæ misceri. Facile tunc quidem intellectu
est, quomodo adhærens tunicæ interiori venereum fermentum, ab exilibus
hujus loci glandulis statim recipiatur: quod dum hæsitando & hærendo
redditur acrius, penetrat intimius; cumque ad acorem quendam vergat, ut
supra diximus, figit coagulatque liquores lente in istis partibus
fluentes; unde animadvertitur mulieri omnium primo exilis quidam tumor,
sed dolorificus, qui, aucta calore corporis acredine, agitatâque, lente
corroditur, & exiguum ulcus formatur, cujus tamen margines duriores
manent, sensimque auctum manifeste abit in cancrosum ulcus: estque
primus, ut ita dicam, hujus fabulæ actus, malo scilicet intra primas
contagionis vias adhuc consistente. Neglectum autem, multiplicari
quotidie hoc fermentum debet, & ulterius serpere, tum vicinas ulceri
partes corrumpendo, tum miscendo sese liquoribus per angustos ibi
tubulos circulantibus: adeoque communicari illud sanguini versus cor
refluo, necessum est, & sic tandem totam massam infici. Prout autem
casu tum dominatur in corpore diversa intemperies, varias etiamformas
venenum induet. Si enim tenuis & fluidus valde sanguis est, statim ad
partes corporis omnes acre fermentum deducetur, quod in solidis hinc
inde hæsitans, vagos dolores efficit. Si vero continget fermentum ipsum
esse minus volatile & spirituosum, vel sanguinis intemperiem acidam,
sequetur ulterior hinc humorum coagulatio, qui lente fluentes &
spontaneas lassitudines, sed insignes & ulcerosas, ut appellat
Ettmüllerus, cum torpore gravi, quasi membra fustibus contusa essent, &
fastidia, & spirituum defectus, & consuetarum sanguinis fluxuum
suppressiones inducet. Si viscosus sanguis fuerit, ab hoc acore
ulterius lentescens pituita, corporis habitum pallidum reddit &
subtumidum, hæsitante in arctis tubulis seroso sanguine, fracto insuper
ejus impetu in ultimis hisce vasorum ramis, contactuque aëris frigidi
externi ulterius impediente reditum versus interiora. Si vero hoc
muliebre corpus sanguinem esse supponamus, propter inæquales in vasis
ebullitiones boni cruoris cum peregrino veneno, sentiet &
inquietudines, & vigilias , & phlogoses per intervalla. Estque hic
secundus actus fabulæ; fermenti scilicet ipsam sanguineam massam
inficientis ad Universalem Luem transitus.

Non autem fieri potest, quin infectus sanguis deponat linquatque in
ipsis, quas alluit & transit omni momento, visceribus partem hujus
veneni; in diversis tamen diverso modo, prout vel præponderat virus,
vel robur viscerum peregrinum hunc hospitem excludit eluditque.
Utplurimum vero contingit, veneno existente licet debili, ut in
inguinalibus glandulis sese manifestet malum, non quod pondere suo
descendat versus inferiora, ut quibusdam Medicis visum est, vel quod
ignobiliores hæ partes recipere debeant, quæ provida scilicet expultrix
facultas removet â nobilioribus; sed quod lente hic circulans lympha,
longoque & anfractuoso vase adscendens ex inferioribus, uti me
docuerunt Cl. Prosectoris Nuckli Tabulæ Vasor. Lymphaticorum, in densis
hisce glandulis, facile deponat heterogenea, unde Bubones,Gallicis
Scriptoribus Poullains dicti, duri, dolentesque præsertim noctu, in
inguinibus quidem communiter, sed & interdum sub axillis sese
ostentant, etiam in colli glandulis, imo interdum in miliaribus illis
per omnem corporis superficiem disseminatis, observata tubercula fuere.
Aucta postea fermenti copia, ejiciuntur quasi extra sanguinis sphæram,
& per quandam, ut ita dicam, ebullitionem per totam cutis substantiam
maculæ variæ & plurimæ, qui ne sont, que des fumees Veroliques, ut Ucay
d. tr. loquitur; nonnunquam satis late, Ettmüllero teste, præsertim in
pectore ac dorso, item in abdomine rubescentes, flavescentes,
livescentes: quas pressas albicans vestigium, mox ad pristinum colorem
rediens, exhibere Platerus Prax. T. 3. p. 384. testatur & Sylvius. l.
4. Pr. tr. 3. §. 18. Fit & cutis fœda pustulis circa pubem & coxas,
loca item muliebria, frontem & faciem, variis scabrisque, squamosis
interdum aridisque, facile abeuntibus in cancrosa ulcera, h. e. cava,
labiis perduris tumentibus universis instar cooperculi glandis quernæ,
(vid. Fracast. & Ghin.) Etmüllero alba dicta, quæ successive fiunt
callosa, latius serpentia, & vicinam substantiam exedentia atque
absumentia; interdum & verrucæ tam depressæ quam elatæ, sub linguæ
radice enascentes, in cole vero sæpius: item ficus & condylomata, &
cristæ in partibus muliebribus vel vicinis locis sexus utriusque, tum
in manuum volis & plantis pedum rhagades seu fissuræ visuntur. Si
quandam serositatem acrem continget in spatiis musculorum intermediis
exsudari, pungendo membranas, dolores Rheumatismum referentes
excitabit. Si vero eædem acredines juxta nervorum longitudinem vel
periostii fluent, concitabunt dolores illos fixos atrocesque, ægros
misere torquentes. Circa vesperam hora nona vel decima aut etiam citius
exacerbari incipiunt, & inter tertiam & quartam matutinam solent
discedere; de die aut nulli, aut tolerabiles: sive id integumentis
stragulisque adscribere velimus, fundentibus illam, qua involvebantur
salium spicula, pituitam; sive absentiæsolis, qui diurno tempore, quo
minus hæsitarent acredines in partibus solidis, impediebat. Si ad
capillorum criniumque radices stagnabunt acredines hæ serosæ, Alopeciam
casumque pilorum causabunt: contrario autem modo elongatis interdum
carneis cutis fibris, plicatisque capillis, Plicam dictam Polonicam
(Marlackar nostris) ex hac lue ortam, autor est Dolæus. Encyclop. Ch.
l. 1. c. 1. Adeoque hic tertium fabulæ Actum, luis scilicet jam ipsas
carnes membranasque occupantis, habemus.

Tandem continget incrassari hasce serositates & secundum longitudinem
ossium indurari in tophos, nodos, gummata in cranio, tibiis & alibi,
tum & ipsam penetrare ossium substantiam & ad interiorem etiam medullam
virus hoc pertingere, conquerente de profundis doloribus ægra: Dentium
casus fient, imo & unguium interdum; denique ob stagnationem humore
valde acri reddito, erodi & putrescere non cartilagines solum, sed &
ipsa tandem ossa, necesse est. Vox fit rauca, erosis demum palatinis
ossibus, quæ non aliter ac in templis laquearia, ut parvis componere
magna liceat, ad sonos formandos contribuunt. Exesa vero narium
cartilagine, destituta suo fulcro decora hæc humanæ faciei pars misere
concidit, ossa redduntur mollia , observante id in Claviculis præter
alios Dexterr. Dannwicensis Nosocomii Chirurgo J. DAHMIO: Benen woro så
möra / at the kunde brytas sönder / som en färsk kringla; sicuti & idem
in tophis, licet non exulceratis ossa tamen in defunctis frangibilia
reperit. Ad summum itaque ultimumque jam deducto malo, pereuntibus sic
per vices membris, lacerum cadaver & jam superis grave ardenter
desiderare humum non mirum est, donec etiam vel lenta tabes interno, &
notabili innixa ulceri depascat infelices reliquias, vel erosis tandem
apertisque pulmonum vasis suffocans sanguinis effusio tristem animam
elidat. Quæ omnia prolixius, passim licet, habentur apud autores supra
allegatos. Quamquam nec semper longo hocce circuitu Lues utatur, sed
non raro per compendia quasi a prima infectione &leviore neglectoque
inguinali morbo, ad ipsam ossium transeat cariem, occultatis illis, quæ
percurrere alias diximus, & quasi præludere venturo malo, indiciis.
Hodie tamen mitiorem esse Veneream Luem testatur Palmarius, l. 1. c. 5.
Ghinus, Phrisius & Sydenham, aliique longo ordine. Tam horrendus enim
hic primo invasit morbus, ut leprosi plurimi habitare cum lue amatoria
infectis nollent, & non pauci hac contagiosa cachexia prehensi, præ
cruciatibus manus sibi violentas inferrent. Sed postea deferbuit
paulatim Venerea hæc Lues: sive quod plantarum instar translatarum in
aliud solum, de antiquo genio plurima perdiderit, mitiore nostro &
blandiore vel cœlo vel cibo; vel quod Medicorum opera tandem inventum
sit morbo remedium, atque adeo si non plane domita vis mali, sævitia
tamen humoris plurimum mitigata sit.

Jam autem imaginari nobis liceat, id quod sæpe etiam accidere necessum
est, ut, quando cum tali muliere congreditur sanitatis etiam
integerrimæ vir, certe vel exterius saltem adhærens putrilago facile
quoddam tuberculum ad minimum excitet, quod translucidum interdum
Crystallinæ nomen meruit, & serpente veneno, cito transiet in cancrosum
ulcusculum. Neque enim omnibus ille nitor solitus est, qui Vati
Pelignio lib. 3. Am. El. 6 describitur, cum, nescio de qua refert,
Corinna frustatos amplexus Sumta dissimularit aqua. Quam tamen hic
adhibendam sollertiam homines licet scelestos & alia longe promeritos,
monent scriptis suis Medici: indicasse curioso Lectori Palmarii, lib.
1. c. 8. nec non Ghini & Massæ, p. 6. c. 6. ut & Guarguanti, c. 9.
Rudii, l. 5. c. 13. præterea Fallopii, c. 89. Saxoniæ, c. 16. Varandæi,
Almenari c. 5. & Botalli c. 6. locum sufficiet. Si vero contingeret
fermentum hoc esse magis volatile, tunc virus receptum in poris
turgentis libidine masculi agitatumque penetrabit usque ad illam exilem
carunculamurinarii meatus, quæ obicem ponit involuntariæ effluxioni
genituræ (vid. fig. de Graëf. d. Org. Vir. c. 2. & Bidloi Tab. 25.)
indeque ulterius ad prostatas & parastatas glandes sic dictas delatum,
inflammationem partibus, acrimoniam adservato hisce in locis semini
imprimat, unde brevi etiam intervallo ulcusculum unum vel alterum & ibi
emergat, suisque irritationibus continuis primum efficiat Luis Venereæ
gradum, quem urinæ ardorem Medici, Galli vulgato jam nostrisque etiam
civitate donato vocabulo Chaudepisse dixerunt. Bonettus Anat. Pr l. 3.
Sect. 31. obs. 5. certe & Spigelius, d. Corp. H. fabr. l. 8. c. 17. &
Bartholinus, Hist. anat. 36. l. 2. in gonorrhæa demortuis glandulosas
prostatas exulceratas & excoriatas repererunt. Subsequitur itaque paulo
post fluxus ille dolorificus & acerbus, quam voce græca Gonorrhæam, sed
ut ab innocenti illa & simplici dicta, quæ probis interdum & non raro
recenter conjugatis accidere solet, distinguerent, Virulentam hanc
dixere. Hic lues subsistere per aliquot septimanas etiam menses solet:
(nam qui à depluente sanie comitari interdum suevit flatulentus
præputii tumor & glandis, & arrectiones illæ dolorosæ, nequidquam
juvantes jam: tædiosissima licet, tamen festinanti mihi veluti
accidentia quædam leviora præterire hoc loco liceat) ulteriorem veneni
progressum certe impedit & tardat ille ipse effluxus, qui, ut corpori
languorem, lassitudinem, & emaciationem, cum visus debilitate &
gravedine capitis, adfert, tamen cum eluit ulcusculum continuo suo
transitu, partem etiam veneni expurgat, unde & id quod effluit,
diversum est: primo aquosus liquor ex prostatis nempe, qui hinc
successive flavescit, tum citrinescit & magis acrescit, demum
viridescit aut cœrulescit, imo subinde purulentia permiscetur, & non
raro graviter fœtet. Sed attenuato tandem per calorem corporis solitum
veneno, circulanti sanguini afflatur, misceturque, ubi ulterius sese
solito fermentis more multiplicans, intra breve tempus sternit
universali & descriptæ jam superius sufficienter Luifundamentum. Paucis
verbis Ucay p. 38: Le ferment Verolique agit peu à peu, commençant par
l′endroit ou il s′attache, se repandant insensiblement dans les parties
voisines qu′il corrompt, & celle-le en corrompent d′autres, jusques à
ce que tout le corps s′en trouve gasté, & ce corps en peut gaster une
infinitè d′autres, parce que les fermens n′ont pas de limites. Sed ista
hactenus. An autem de præveniendo tanto malo dicenda quædam hoc loco
sunt? certe turpius ejicitur, quam non admittitur hospes: & prævenire
mala, ubi jam imminent, meticulosis saltem licebit. Faciam tamen id
paucissimis, ne quis ex eo, quod aliis præcepta dem, delectari & in
sinu gaudere me putet. Quæ spectant ad morbi historiam paulo hic
verbosius recensui, ut prodessem Benevolo Lectori, si forsan ex alienis
periculis cavere sibi vellet. Quanquam enim Præservativum, uti
appellamus, palmarium sit moralibus præceptis & institutione sancta in
cordibus nostris firmata & radicata, duplex illa Christiana Virtus,
ABSTINENTIA ET JEJUNIUM, & quod adumbrare id ipsum aliquo modo videtur,
Stoicum illud: SUSTINE, & ABSTINE; nescio tamen quomodo intueri &
respicere ad aliorum exempla interdum juvat: Senecæ certe si credimus,
brevis hæc via est ad virtutem, longa quæ per præcepta ducit. Apud
Traj. Boccalinum d. Raggvaggli di Parnaso Cent. 1. raggvagl. 81.
reperi, quod, cum Celeberrimus Bononiensium Medicus Zecca in Parnasso
divitibus pretio mediocri, pauperibus gratis arcanum quoddam
promisisset, cujus ope omnem vim hujus luis eluderent, confluentibus
plurimis nil præter effigiem quandam ostenderit, sed hominis noti
antea, & pulcerrimi, jam vero per veneream luem naso misere mutilati.
Itaque ut sanctorum defunctorum imagunculas in precationum libris
circumgestare mos est Pontificiis, nec nostris puellis puerisque
intueri picturas interdictum est; sic mihi persuaderem, huic Zeccæ
similem imagunculam inspectam sæpius amuleti quandam vim hic obtinere
posse ad refrænandum & reprimendum illum ardorem, qui vexare erectiores
præcipue & nobiliores (vid.Ballonium Cons. med. 28. l. 1.) interdum
juvenes solet. Nam ut fateamur verum, in hunc ardorem cœcum omnis
rejicienda culpa est, nostrisque cupiditatibus & malitiæ nostræ nostras
stultitias & mala accepta feramus: alios frustra culpamus, non Musices
dulcedini vel cantui Sirenum, non conviviorum gaudiis seductionem
nostram debemus, nisi secretiora quædam sodalitia quis innuere velit, a
quibus cavendum sibi Poëta monet, dum canit: Si vitare velis acerba
quædam & tristes animi Cavere morsus, nulli te facias sodalem nimis,
Gaudebis minus, & minus dolebis. Sed nec Comœdia hodierna juste
culpatur & Mimorum Scenæ quamquam nil fere præter suum amorem
fingentes: nec Poëtarum veterum lectioni, ut nuper cuidam è Belgio
Scriptori visum est, perversio nostra imputanda, licet hisce hominibus
frequenter nimis cantata sint, quæ nox & amor vinumque suadebant; licet
& de iisdem recte legendis solliciti fuerint & anxii Plutarchus &
Basilius, viri si qui ulli, philosophi & boni. Denique & frustra
juvenum nostrorum peregrinationes culpamus, communi proverbio, talia
accidere iis, qui visitant Gallias & Italiam: si vel esset verum,
Salomonicis olim nautis ex Ophir insula pavones simiasque domum
referentibus quosdam & hodie quoad partem similes reperiri: volebam
dicere, qui auro exteris relicto palæstræ & cauponis, gestus novos &
insolitos fastus domum deducunt. Utut sumus exoticarum rerum
admiratores & contemtores indigenarum, Veneream saltem luem
ultramarinis itineribus accersere non necesse est. Frustra itaque hæc
omnia causantur: vera in nobismet ipsis hæret culpa, usque adeo, ut
etiam mulierum genus, in quod strinxisse calamum quosdam perverse
disertos videmus, fere liberet severus alioquin morum Censor Epictetus
cap. 55. Enchirid. quem vide. Omnis itaque Præservationis cura huc
collimare, & ad hanc in nobis vel extinguendam vel circumcidendam
cupidinem respicere debet; cui sicuti non parum conducet, si quis
perintervalla elevare mentem velit ad considerandum, quidnam sit illud,
quo trahitur non raro animosa juventus, dum, ut ita dicam, microscopio,
h. e. instrumento vitreo objecta in immensum augente intuetur id, quod
Venerem vulgo adpellamus: sic & proderit matura inprimis ætate viris
sæpe memoria repetere illud Plutarchi, d. Inst. Puer. c. 1. quo
præcipit volentibus clarorum liberorum fieri patres, ut non quibuslibet
mulieribus cohabitent: & quæ plura in hunc finem egregie ibidem
philosophatur. Denique omnibus ad rei familiaris jacturam attentioribus
Demosthenis illius, v. Macrob. Saturn. l. 2. c. 2. & Gell. l. 1. N.
Att. c. 8. Laidem Corinthiacam, talentum dimidium pro nocte una
stipulantem, respuentis, οὐκ ἀγοράζω τοσουτου μετανοῆσαι, resonare in
auribus juvabit: omnium tamen efficacissimum mihi persuaserim, ad omnem
ex animo gestientis libidinis tumorem auferendum, si quis decumbentium
in Nosocomio ægrotorum tristissima exempla sæpius intueretur. Huc certe
Sacræ Scripturæ dictum respexit Ecles. cap. 19. Qui se jungit
fornicariis erit nequam: putredo & vermes (les morpions & la Verole)
hæreditabunt illum.

Caput Quartum.

Prognosin & Remediorum brevem continet catalogum.

Ad Medicos redeo & alteram Dissertationis partem, ut curationi scilicet
morbi memet parem, modoque militari ad cognitum jam hostem debellandum
quasi accingar; primum traditurus Medicorum circa prognosin regulas
præcipuas, tum auxilia enumerabo, quibus instructi obviam ire serpenti
veneno Antiquiores Medici conabantur: tandem methodum referam, quam in
lue curanda publicis receptam Nosocomiis, vel probatis Autoribus
descriptam legipartim, partim ipse vidi. Prognosin itaque quod adtinet,
hæreditarium malum esse incurabile Medici fere omnes uno ore fatentur:
sola igitur hic palliativa dicta cura restat, ante omnia molli & blanda
diæta, ne unquam exasperetur sanguis, curet Medicus. Tum vitanda sedulo
omnis est occasio, qua sopitum malum excitari posset, omnemque adeo
fomitem huic lethali futuro incendio tempestive subtrahat, veneri
valedicat æger, seipsum damnet ad votum castitatis perpetuæ, vel si
conjugium ineundum est, accuratus instituatur delectus, non in nutrice
solum, sed & si fieri potest, conjuge, neque attendendum hic est ad
illam regulam, quæ jubet, ut pari nubamus. Evitandi etiam morbi sunt
lui aliquo modo confines, ne ex hujus mixtura cum Scorbuto e. gr., vel
Phtisi, vel Calculo progenies exsurgat, merito exclamatura: Nos miseri
pulli nati infelicibus ovis. Ex hoc certe fonte copulationis promiscuæ
plurima redundant in familias mala, quorum originem veram vel ignorare
Medicus cogitur, vel inquirere in illa non audet. Reddit & hoc morbi
curam difficilem, si cum alio morbo chronico gravi complicetur;
præcipue Vulnerati & hac affecti lue nunquam recte sanantur â suis
vulneribus, quod Martis castra sequentibus & ardentioribus interdum in
vagam venerem notari meretur. Si viscera ipsa male habeant, si æger
exstiterit hecticus, omnia desperata sunt: nec enim morbum feret brevi
periturus, nec remedia, laude quidem sua digna, sed tamen non sine
quadam violentia venenum debellatura; hinc qui sanati iterum lue
inficiuntur, vel qui mercurialem curam sine successu passi sunt,
difficulter curantur, emaciatis ægris evacuationibus plurimis &
diuturnitate morbi fracto corpore. Ante omnia respiciendum est ad
gradus istos supra recensitos. Si jam nodus aliquis licet levior adsit,
(si on voit certain cordon qui vient au front, & qui commence par
l′impression, que fait le chaupeau & qui ne s′efface pas,) imo ubi
tumores & gummata jam ossibus diu adhærent, rubescente super ista loca
carne ad instar partium frigore læsarum, si manifeste denique caries
ossa adfecerit, (& la Veroleait desja ronges les os, malum curatu erit
longe difficilimum. Et licet curatus appareat morbus, remanente occulta
alicubi carie, recidivat. vid. Hild. C. 5. Obs. 95. Ergo quo citius
malo occurritur, eo facilius curatur. Panarollus Romanus Medicus
ingenue p. 3. Obs. 3. testatur, hujus curam ante sextum mensem non
adornatam, nullius esse efficaciæ. In robustis corporibus & facile
transpirabilibus cura facilior: lentus alioquin & diuturnus morbus est,
ægri præterea morosi utplurimum, præcipue cum mala, quæ curata
sperabant, recrudescere sentiunt.

His itaque præmissis, qnid agendum præcipue Medico sit, quæritur?
Nobis, descripto jam satis difinitoque morbo, promta est responfio,
virulentum & ad acorem vergens fermentum corrigendum esse: viscidum
illud, cui inhæret, dissoluendum esse: utrumque evacuandum esse; tandem
partes læsas esse consolidandas. Quæ omnia utut clare sequantur ex ante
adfertis, & ex Autorum probatorum consensu sibi satis constent, fuere
tamen quidam, qui hæsitare hoc loco, ubi convenire maxime debebant, &
dubia serere voluere, ex ignorantia recti vel perversitate
principiorum, quibus omnis illorum Medica scientia nitebatur, vel, quod
his pejus est, impudentia contradicendi: â quo ordine prope abesse mihi
videtur, qui arcani cujusdam in hoc morbo remedii, quod sedulo tamen
reticuit, possessor videri vult recens scriptor E. H. in seinem
gründlichen Bericht von der neu-erfundenen Frantzosen-Cur: sine
salivatione, sine sudore multo & purgationibus fundamentaliter se
curare posse luem veneream malignam licet & exitiosam thrasonice
gloriatus. Nec Heinsius, priori contrarius, dum in der schmachtenden
Venus arcani sui antivenerei mentionem injecit, sed reticuit simul,
aliud, credo, voluit, quam ut â Lectoribus ad arcanum illud nihil
quidquam attenderetur.

Equidem oriente primum malo non convenisse inter se Medicos, nec de
Remediis, nec de Methodo manifestum est, nequc mihi imaginor, Homeri l
4 Odyss v. 456. Proteum in tot se figuras

vertisse, quot anxii & trepidantes, uti decebat in tanto malo, Medici
induebant. Nunc ubi per mortes multas & experimenta constitit de duabus
curandi solemnibus viis, Sudatione per decocta, & Salivatione ope
mercurii, non licere bono viro, persuaserim mihi, temere à recepta &
communi via recedere. Istos itaque modos describam cum suis
circumstantiis, ubi paucis prius celebrata quædam Antiquioribus remedia
dilucidavero.

Purgationes continuas & violentas instituerunt Antiqui, quod ut ad
viscositatem aliquo modo respicere videbatur, ita ægros affligere
plurimum necesse erat. In Venæsectionibus frequentes erant, quod itidem
non nisi debilitare ægros poterat , utut interdum prodesse videbatur,
vel in sanguineis corporibus, vel calidis. Absinthium & Aloëtica
adhibebant, quod acori quidem contrarium etiam viscositati esse
poterat, huic tamen nodo tam levis cuneus non sufficiebat, quod itidem
de Colocynthide videtur esse sentiendum, pharmaco licet amarissimo &
Helmontio pluribus laudato. Reperti etiam sunt, qui Citrium succum huic
virulentiæ opponerent, quos inter Fracastorius, Lib. 2. Siphylid. &
quidni? nam & Maroni, Lib. 2. Georg. Poëtæ saltem summo contra toxica
laudatur: Media fert tristes succos tardumque saporem Felicis Mali, quo
non præsentius ullum, Pocula si quando sævæ infecere novercæ,
Miscueruntque herbas & non innoxia verba, Auxilium venit, & membris
agit atra venena. Erat & Theriacæ usus frequens, commune illud in
venenis asylum, cui insistebant: quod lenire aliquo modo nocturnos
dolores videbatur; sed præcipue decoctis suis pugnabant, solemni isto
tempore in omni Cachexia remedio, ex rad. smilacis asperæ, Pimpinellæ,
Saxifragæ, Succisæ, Lapathi flavi, Cichorei, Glycyrrhisæ, Scordii,
Lupuli, Fumariæ, Agrimoniæ, Perficariæ inprimis, Conor. abietis fl.
pruni silvestris, buxi fol. juniperi baccis, aliisque similibus
compositis. Sedvani ut plurimum conatus fuere, utcunque adjuvare
similia, ubi emendari forsan combinata debebat intemperies, videbantur.
Pauperibus denique, ubi alia non suppetebant, ex Fraxini ligno &
quernis corticibus, tamarisci, & juniperi, & alni scobe, fagi etiam,
teste Fallopio, qualiacunque remedia propinabant. Cardano, sublimis
ingenii Medico, cit. Schröd. l. 5. p. m. 306. viperarum carnes laudatæ
fuere in decocto, inuncta exterius pinguedine, quas convenire leprosis
jamdudum observatum fuerat, nec lepræ multum dissimilis hæc lues
videbatur. Cui conveniunt Aquilanus, Abbatius d. Vip. fac, c. 20. &
Charas. Tr. d. Vip. Denique ut acri veneno aliud non minus acre
opponerent, ad Cantharidum tincturam deventum est; â qua non multum
discrepat, quam tradit laudatque Lister, Cochinellæ essentia: nam & hoc
animalculum est ex insectorum genere, in vagina sua delitescens, & in
Ostruntia ficu communiter reperitur, uti nuper descripsit Richter
peculiari tractatu von den Concenille c. 3. Tandem ubi omnia hæc
frustra fieri videbant, ad crudelia illa ferrum & ignes descendebant,
Hippocratis scilicet dicto audientes jubenti: Lib. 7. Aphor. 64. Quæ
Medicamenta non sanant, ferrum sanat, quæ ferrum non sanat, ignis
sanat. Unde factum est, ut vitæ plane tæderet ægrotos, inter carnificum
tormenta & longissimas Medicinæ moras protractæ, adeoque illis levius
esset ægrotasse, quam sanari, ut cum Poëta: Graviora morbis patimur
remedia, Nec tanti vita est, vivere ut possis, mori. Sed ne prolixitate
mea tædio sim, Guajaci tandem lignum & Argenteum vivum duo illa
præcipua fuere, ad quæ fluctuantes Medici quasi quandam anchoram sacram
confugerent. Quod primum adtinet, Indi ipsi indico huic ligno præcipue
confidere solent, utcumque tenellas Chinæ radices cum elixis carnibus
comedere barbaros, scribat Palmarius, l. 1. c. 14. Sarsaparillæ etiam
radix illis in usu sit. Nostris hominibus quamprimum animadversa hujus
antidoti vis fuit, sanctum illuddixere, idque avide amplexi sunt; quasi
beneficio quodam Numinis singulari contigisset, ut quibus terris fœdam
Luis originem exprobraremus, illis ipsis etiam deberemus remedium.
Fracastorius eleganter: Lib. 3. Siph. ad fin. Salve magna deum manibus,
sata semine sacro, Pulcra comis, spectata novis virtutibus Arbos, Spes
hominum, externi decus, nova gloria, mundi. Fortunata nimis, natam si
Numina tantum Orbe sub hoc, homines inter gentemque Deorum Perpetua
sacram voluissent crescere silva. Ipsa tamen, si qua nostræ te carmine
Musæ Ferre per ora virum poterint, hac tu quoque parte Nosceris,
cœloque etiam cantabere nostro. Si non te Bactra, & tellus extrema sub
Arcto , Non Meroë, Libycisque Ammon combustus arenis, At Latium, &
viridis Benaci ad flumina ripa Audiet, & molles Athesi labente
recessus. Argenti vivi in Medicina usum, scabie præcipue & impetigine,
& vitiligine Saraceni Medici & Arabes primo introduxere, fatentibus id
ipsum Montano Cons. m. 350. & Palmario. d. Hydrarg. c. 2. Adeoque
quorum imperii nulla in Europa exstare vestigia vel rudera passa est
Christiana gens, horum tamen monumentis & scriptis humanum genus tanti
momenti beneficium acceptum ferre debeat. Hujus autem metalli in Lue
curanda, efficacia secretissime primum habita fuit, unde contingere
facile potuit, ut, confluentibus undique ad unum vel alterum Medicum
ægrotis, hi soli mercedem operis sui & præstiti beneficii acceperint
amplissimam, quam posteris illorum fortuna minime indulsit. Capivaccius
Italus, Professor Patavinus, gloriatur, se ex sola venereæ luis
curatione octodecim millia Coronatorum fuisse lucratum. Et Jacobo
Carpensi, Bononiensi Medico, qui inter primos luem per mercurium
curandi methodo usus est, quadraginta millia scutorumaureorum præter
argenteam materiem relicta fuisse ex sola hujus morbi curatione
collecta & Duci Ferrariensi testamento legata, docuit me Fallopius. d.
l. c. 76.

Caput Quintum.

De Cura Sudorifera & Salivatione Mercuriali.

Ubi sudatoria cura instituenda est, sequens vel simile paretur
decoctum: Rec. rasuræ ligni sancti uncias tres ad sex, corticis ejusdem
unc. unam semis ad unc. duas, rad. Sarsæpar. unc. unam vel unc. unam
semis ad unc. duas, rad. Chinæ vel rasuræ ligni sassafras unciam unam,
Mercurii vivi per alcali depurati & in petia ligati, Antimonii grosse
contusi & in petia ligati ana lib. s. ad lib. i. infundatur in aquæ
communis mensuras sex ad duodecim, macerentur per viginti quatuor seu
quadraginta octo horas in Mariæ Balneo, hinc coquatur ad remanentiam
tertiæ partis. Colaturæ detur, signetur: Blodrenande Swettdryck. Dosis
unciarum quatuor ad lib. s. Jam recipe remanentiam decocti hujus,
infundatur denuo in aq. communis mensuris novem, maceretur per 12.
horas, decoquatur ad comsumtionem tertiæ partis, in fine addendo
passular. minorum conquassat. unciam unam s. sem. Coriandri dr. 6. vel
unc. i. rad. liquirit. Polypodii ana dr. 6, Cinamomi dr. iii. colaturæ
detur pro Bocheto, signetur: Dagelig Dryck. Video quidem alia in horum
locum â Medicis interdum substitui, ligni juniperini rasuram, lentisci,
buxi, radicis bardanæ in taleolas discissæ, rad. petasitidis, herb.
saponariæ cum toto, item hyssopi, veronicæ &c. Sed hæc una formula
tradita sufficienter illa omnia efficiet, quæ sperari ab aliis possent.
Præmisso itaque digestivo, & hinc usurpatis Pilulis purgantibus, æger
de hoc decocto mane per aliquot dies haustum calide adsumat, &
adsuefacto paulatim corpore huic remedio, etiam vesperi duabus vel
tribus horis ante cœnam haustus repetatur. Et sudor plus minus
excitetur prout ægri habitussuccolentior, vel vires ferunt. Sudor per
horam protrahatur in initio, post etiam ultra adscendat. Semper calida
sudorifera aut cum calidis vehiculis adsumantur, & imminente sudore
jusculum calidum exhiberi proderit. In pueris dosis uncias tres vix
transcendat, in adultis ad lib. s. adtingat. Ad sudorem autem nunquam
cogendi ægri sunt, nisi postquam humores dispositos vel ad id
præparatos observamus, ne, tenuiore discusso sero, relinquantur
visciditates crudæ h. e. vix mobiles. Ut autem sudor majori cum
euphoria fiat, 30 vel 40 guttæ sequentis Essentiæ decocto instillari
possunt ex consilio Woyte: d. l. §. 7. Rec. Balsami Copaiv. unc. j,
resin. l. sanct. dr. ij, l. sassafr. dr. s., Cinamom. ac. Scr. j, Sal.
Tart. Scr. j. s. Sp. Vini unc. 5. Sudor impositis stragulis adjuvetur,
vel, quod præstat, stuphas seu æstuaria ingrediatur, quibus æger
insidere potest, Balnei calorem vel siccum parando cum Sp. Vini accenso
in paulo habitioribus, vel humidum cum evaporatione aquæ calidæ scoriis
metallicis candefactis vel ignitis silicibus superaffusæ, uti
præscripsit Cl. Practicus Ettmüllerus cap. d. Lue Vener. & Holmiæ
instituta vidi in balneis Laboratorii Chymici Insulæ Regiæ ex
ordinatione Viri Nobilissimi & Archiatri D. URBANI HIÆRNE. Ubi autem
sudor aliquamdiu profluxit in æstuario, æger lecto calido committatur,
& paulo post sudor probe abstergatur, aërem frigidum quantum fieri
potest, sedulo vitando. Sed & linteamina sæpius mutanda, & quæ
imprægnata sudore fuere, acri lixivio eluenda & libero aëri exponenda.
Quolibet interim quarto vel ad summum septimo die purgans remedium
interponatur usque ad curationis terminum: terminus autem est, quo
omnia symtomata Gonorrhææ & Condylomatum remota fuerint; adeoque
subinde à quatuor ad sex septimanas cura hæc continuanda plus minus pro
vehementia morbi vel sudorum copia. Victus moderatus sit, ex carnibus
magis assatis quam coctis, in progressu parcior instuendus; vesperi
passulis aut similibus loco cœnæ sit contentus æger; potus sit decoctum
secundarium supra descriptum. Conveniet autem hæc sudoriferacura
præcipue in viscosa & crassa sanguinis intemperie: nam in Melancholicis
salivatio periculosior est. Respexit etiam Ettmüllerus ad corporum
constitutionem diversam pro ratione Climatis & victus, & facilius longe
salivare Gallos quam Germanos suos adserit: demumque concludit,
præstare utplurimum utrumque modum conjungere, si non alia de causa,
certe ut sudoriferis & decoctis liquefiant contenta, & permeabile ac
transpirabile undique corpus reddatur, unde per mercurium postea
felicius salivatio instituatur. Neque diversa plane est ab hac
methodus, quam ut novam tradit Piso d. l. in Indiis fieri solitam: per
primos quinque vel sex menses morbus quasi negligitur, intra quod
tempus viscositates digeri debeant, ægri temperanter vivant, lavacris
utantur calidis, frigus vitent, vinum bibant, recentes edant carnes,
pisces fugiant. Præparato sic corpore pauperes ad molendinas
saccharinas, ignesque luculentissimos amandantur: ditiores vero ex solo
decocto arboris Caoroba & Carcaparilla parato curantur. Ulcera attritu
vel lotione ex eadem Caoroba tollunt, ejusdemque arboris folia nunc pro
balneo decoquunt, nunc ore jejuno masticata ad ulcera per se non
evanescentia usurpant; omnia recte modo sufficiant: sicut & id
laudandum, quod in Indiis venereos dolores sedari nicotianæ fumo per
tubulum excepto ex Fragosio refert Möllenbroccius, d. arthr. vag. c.
14.

Sequitur de Mercuriali & Salivatoria cura, quæ hactenus diversa est a
præcedente, quod per salivationem ex peripheria & artubus ad centrum
moveantur contenta maligna; (vias detectas Clarissimis vasorum
Lymphaticorum inventoribus grati debemus) sicuti contra per sudores ex
centro ad peripheriam eadem distribuuntur. Huic autem methodo plurimum
reperio probatos etiam Medicos sese in initio opposuisse, ut fieri
solet in rebus novis, ubi viros alioquin egregios non raro ex occulta
forte invidia, quod ipsi non primum vel cogitarunt vel animadverterunt,
prolatum ab aliis ægre ferre videmus. Non quod adseverari liquido
possit, vivumArgentum & tuto, & facile, & ubique juvare, vel quod ad
ejus usum liceat descendere Medico, antequam suum ægrum præmonuerit aut
interrogaverit, num ulterius infectus esse malit, quam cariosis ossibus
postea per curam separatis, parte quadam corporis mutilari; sed quod
inter diversissima hactenus in morbi cura tentata, vivum argentum
plurima bona præstitisse evicerit experientia. Nec hodie quisquam
ambigit, nisi ex Aliptarum forsan genere, Mercurialem curam rejiciens
in speciem, qua subdole tamen & sola interim utitur: imo Medici omnes
aperte fatentur, argentum vivum huius Luis esse genuinum alexipharmacum
& specificum, non eo quidem sensu, quo veterum schola huic vel illi
visceri sua destinabat specifica, sed quod universale hoc, si ullum
aliud, nec acidulis exceptis, nec illa ipsa quam hactenus quærunt
panacæa, & per omnia corporis puncta trajiciens medicamentum viscosum
acidumque hæsitans & rodens morbi virus aptissime propellere & excutere
sibi firmiter persuadeant. In alia itaque rejici culpa non Mercurium
præcise debet, quod Palmarius, c. 6. l. 1. cum Fernelio c. 6.
dysenteriam lethalem hinc ortam observarit, & Capivaccius tremores,
paralysin, surditatem, cœcitatem, deliria & nervorum convulsiones ex
Cinnabaris abusu secuta animadverterit: quibus Zacutus H. med. 73. qu.
40. consentit, & præterea Montanus cons. med. 352. Epilepsiam, Rudius
c. 15. apoplexiam ex mercuriali unguento notarunt; unde Guarguantus c.
19. inunctionem talem diabolicam adpellat, & Montanus cons. 350.
Pilulas præcipitatas in mare præcipitari jubet, ut numquam inde
emergant.

Est autem duplex argenti vivi adhibendi ratio: prior per externam
inunctionem. Neapolitanum morem dixere; posterior eundem salivæ fluxum
sed per interna remedia concitat, idque tutius, ut plurimis hodie
Practicis videtur, utpote cum priore isto modo in potestate Medici non
sit, ut salivatio sequatur vel moderatior vel violentior. Inunctioni
autempræmittere solent evacuationem primarum viarum per vomitum, vel
per secretum, ne postea colluvies ista vel efficiat angustias
præcordiorum, vel in suffocationis periculum ægrum inducat. Conf.
Hildan. c. 5. obs. 92. Solent & balnei usum adhibere in Nosocomiis
nostris, ut densam cutem facilius postea subeat metallum illitum: etiam
venæsectionem, ubi videtur illa necessaria. His itaque cæremoniis
præmissis paretur linimentum sequens, si Sennertum Lib. 6. Prax. part.
4. sequi libet: Rec. ☿ii vivi purif. unc. 6, adipis suilli non saliti
Lib. j. Extinugatur cum adipe suilla ☿us, & exacte misceatur in
mortario lapideo. Jam adde Medull. crur. bovis unc. s. Terebinth. unc.
iij, 0l. dest. Terebinth. unc. j. m. f. unguentum. d. s. Resolwerande
Salfwa. Hujusmodi fere unguento inungantur plantæ pedum ac manuum volæ,
hinc tali & carpi, tum genuum, cubitorum & humeri flexuræ; abdomen
vero, pectus & caput non inungenda esse propter funesta symtomata
subsequentia jam sæpius experientia, illa stultorum etiam &
temerariorum magistra, docuit. Inungat autem sese æger lecto calido &
prope fornacem mane & vesperi, & inunctione peracta membra linteis
obvolvantur vel papyro, & æger lecto calido probe rectus recubet
leniterque madeat. Pro singulo litu unciæ duæ vel tres absumantur. Pro
cura integra sufficiunt unciæ quatuor, vel quinque Mercurii: nam ad sex
vel septem adscendere uncias vix licet. Post quartam vel quintam
inunctionem fere sequitur salivatio: tunc matutina solummodo inunctio
sufficiet, donec ptyalismus rite procedat. Si per aliquot dies
noctesque continuata inunctio anxietates solummodo & Lipothymias movet,
recte & probe monet Zacutus Pr. adm. obs. 135. ab hac desistendum esse,
& cum sudoriferis pergendum. Vel trochiscis sublingualibus promoveatur
fluxus, jubente id Ettmüllero, vel Scr. s. ☿rii dulcis propinetur, vel
sudorifero moveatur cessans illa humorum ineptitudo, vel denique
vomitorio exhibito, notante id ipsum Riverio. C. 1. obs. 77.

Imminentis autem salivationis hæc indicia sunt: Alvussupprimittur,
labia tument, gingivæ & tonsillæ, & reliquæ in maxillis glandulæ
distenduntur & dolent. Odor gravis & fœtidus, dum respirat, percipitur.
Tum oris exulceratio, stupor dentium & vacillatio, erosio gingivarum,
linguæ insignis tumor, cum nausea & anxietate præcordiorum succedit. Et
ubi salivatio rite procedit, spatio nycthemeri libræ fere quatuor
exspuuntur, adnotantibus Sydenham & Pechey. tum nodulus strophioli
muria intinctus dentibus interseratur, ut ita, hiatu oris patente,
liberius saliva somni præcipue tempore defluat. Salivatio per 20 dies
interdum & ad quatuor septimanas continuetur, in specie attendendum,
donec post fluidiorem & tenuiorem lympham ultimo etiam viscida, fœtida
& glutinosa excernatur, quæ muci spissioris forma parietibus vasis
agglutinata hæret. Linteamina sæpe permutanda sunt, ne priora unguento
infecta salivæ cursum, Medico ad id non attendente, plus justo
intendant. Victu parco & moderato utatur, jusculis ex pane biscocto
paratis, interdum ovo sorbili, potu ex cerevisia tenuiore. Vino plane
abstineat. Nam ubi plus comedunt ægri, non tam e latibulis ros
nutritivus Antiquis dictus solidarum partium, acido venereo infectus,
sub salivæ forma prodit, quam potius alimenta adsumta & in chylum
digesta excernuntur, uti docet Ettmüllerus. sed & acida vitent in
victu, & aëris frigus ante omnia fugiant: his enim salivatio subito
imminuitur cum maximis præcordiorum angustiis & aliis symtomatis
gravioribus. Alvi obstructio contumax , quæ sæpe comitatur, relinquatur
sibi. Oris exulceratio tepido lacte vel raparum decocto & succo
foveatur. Contigisse retulit, quem antea nominaveram, Stockholmensis
Chirurgus J. DAHM, Ægroto, nescio qua de causa salivanti, fluxu
vehementissimo, licet ☿o modice exhibito, ut intumescens lingua non
solummodo jam vix poterat ore contineri, sed & erosis sanguiferis venis
intra viginti horarum spatium quatuor fere libræ cruoris effluerent;
ægro usque adeo debilitato, ut lecto se vix movere posset. Chirurgus
illa, quæ vulgo præscribi gargarismata solent, adhibere noluit, ne
sufflaminaretursalivatio; penicillo itaque vitriolo munito illa
solummodo tetigit orificia & loca, quæ sanguinem fundebant. Sublato sic
hoc impedimento, peracta rite fuit curatio, & æger sanitati restitutus.
Si itaque copiose & cum inflammatione faucium, erosione, &
suffocationis periculo urgeat ptyalismus, tunc moderandum fluxum docent
Practici sequentibus medicamentis, scilicet per secessum ducentibus,
aut injecto enemate, & frequenti oris abluitione nocte dieque
adhibenda. Rolfincius, clarus Anatomicus & Practicus, in nimia
salivatione aureos nummos ore detinendos exhibuit, quibus brevi ex
adhærerente mercurio albescentibus, alios ori imposuit, & hac ratione
moderata salivatio fuit: adhibitis partitis simul vicibus Laudano
Opiato.

Propter hæcce pericula non raro comitantia Mercurialem inunctionem,
factum est, ut de Medicamentis intro adsumendis Medici cogitarent, quod
& certa dosi exhiberi & facilius regi possent. Aliis alia placuere,
quibus tamen, ut meum hic interponam judicium, nec convenire puto nec
requiri. In figendo mercurio plurimum laborarunt, salibus præcipue
diversis rodendo, & per præcipitationem postea separando eundem, etiam
additis metallis, quæ sine dubio propius ad argenti vivi naturam
accedunt & longe intimius illi miscentur. Cui theoriæ superstructum
videtur, quod Ucay aperte laudat locis pluribus, sed verbis
occultissimis describit Præcipitatum Solare. Ut taceam celebratam
Gallis Panacæam universalem dictam, Parisiis ad curationem diversarum
luis venereæ specierum adhibitam sæpius probatamque in magnifico illo
Palatio & vere Regio Nosocomio emeritis mutilatisque militibus Gallicis
dicato, vulgo Aux Invalides, publico post languentium bono typis
vulgatam jussu LUDOVICI MAGNI, bellicis non minus expeditionibus quam
artibus pacis & longo demum ac felici regimine Regis Gloriosissimi. Id
observatum sæpius est in utraque cura, facile alios, alios cum
difficultate ad ptyalismum moveri. Holmiæ haud ita diu cuidam fungus
ingens in tibia anteriore excreverat: tetigitDAHMIUS locum aliquoties
remedio ex præcipitato & sublimato mixto, & secuta est perfecta
salivatio: æger integre convaluit, facta ossis exfoliatione magnitudine
Carolini nummi. Idem sutoris uxorem venereo ulcusculo circa nares
adfectam, fœtore insigni & exeso jam septo medio, docuit penicillo
locum adfecum adtingere imbuto melle rosato, cui infuderat guttas
aliquot solutionis mercurii vivi cum Aq. forti; post unum vel alterum
diem intumescere facies tota, & saliva fluere continuo cœpit. Jussit
Chirurgus, ut calido cubiculo non excederet, sed lectum servaret, ulcus
interim Syrupo, uti cœperat, pergeret inungere. Salivatio per tres
integras septimanas rite processit, post ægra convaluit, valetque. Sed
non tam facili negotio id obtinuit Idem in restione quodam triginta
annorum. Hic omnibus membris ita erat captus, ut nec ipse cibum capere,
licet erat appetitu non prostrato, nec commovere sese in lecto posset,
impetigine præterea & scabie ulcerosa & crustosa ita undique â capite
ad calcem obsitus & vestitus quasi erat, ut nulla integra pars, ne
quidem quæ extremo tegeretur digito, superesset. decidebant per
intervalla crustæ, cute subtus sicca, sed quæ brevi erumpentibus dense
guttulis exilibus madere primum, post ad pristinum abiret habitum. Hic
jussu Magistratus in Nosocomium ineunte vere delatus, reliquis
salivaturis adnumeratur. In eum finem unctus fuit, sed frustra:
interpositis aliquot diebus, exhibetur illi à Chirurgo minerale
turpetum, idque in Electuario, ut solveretur certius; datur Mercurius
dulcis, sed cum omnia adhuc essent quieta, sublimatum aquæ magna copia
solutum. cum ne sic quidquam proficerent, jamque tædio medentibus
esset, & ægris reliquis gravis, Cinabarino fumo tentatur, sed nec illo
emotus fuit. Dissolverat Chirurgus dr. j. mercurii vivi in dr. ij aq.
fortis, hanc mixturam aqua dilutam gustare jubet, quod acceptum aliter
totum hausit. Quo facto, contorquere sese miserandum in modum æger
cœpit, seque vivum exuri clamare. Sed paratam habebat Chirurgus muriam
calidam, qua copiose hausta frequentissimi,uti par erat, vomitus secuti
sunt, & rejecta fuit materia coagulato lacti per omnia similis; hausta
pluries muria, serosi vomitus sequebantur, ultimo tenue quiddam &
aquosum fundentes. Persuadebat sibi Chirurgus mucosam hanc materiam
totam obduxisse concavam ventriculi superficiem, unde mercurio hactenus
in sanguinem ingressus præclusus erat: nam altero post hanc
expurgationem die salivatio incœpit, quæ tam vehemens fuit, ut
periturum hominem omnes judicarent. Per 24 dies continuus ptyalsmus
urgebat; sexta tandem septimana obambulare cœpit, crustis jam omnibus
exuviorum instar delapsis, cute integra, sed nitente & paululum
subtumida, læto interim ægro: quem rustica lyra suum sociorumque
mendicantium tempus fallentem sæpius in Urbe vidimus. Miror itaque
facilem similis fere casus curam nominato sæpius Ucay memoratam p. 76.
& seqq. J′ay veu une fille, qui estoit couverte par tout son corps de
dartres avec des croustes d′un doit d′epaisseur, & larges comme la
main, laquelle ne pouvoit jamais guerir, je la traitai par les bains,
le petit lait, & le mercur, sans luy donner le flux de bouche, & dans
cinq semaines elle fust entierement hors d′affaires.

Possem plurima huc facientia accumulare; sed cum spectent decumbentium
lectos magis quam subsellia disputantium, instituti memor silentio
involvam: sicuti & tertium illud remedii genus, quod in consolidatione
lacerarum partium per Balsamica dicta supra consistere innuimus,
festinanti & respicienti ad crescentis Dissertationis molem præterire
liceat; Terebinthinam & juniperinum gummi & olea inde parata diversaque
sulphuris Balsama & Guajaci Resinam, & de Tolu Balsamum, & Myrrham
similiaque nominasse contentus. Mercurialis tamen hujus efficaciæ &
agendi modi explanationem Theoretici desiderabunt. Nam omnes fere, qui
de hoc argumento commentati quidquam sunt, etiam in explicando hoc
mutabili metallo, & Chymicis in offensionis quasi lapidem â natura
posito periclitari vires suas voluerunt. Equidem elementa Argenti vivi
tradere supra vires meas esse, lubenterfateor: num inventus adhuc
aliquis sit, qui tradere posset, ignoro; nec inter Autorum, quos
evolvi, discrepantes sententias circa Chymicam Mercurii analysin, quam
aliis liquido præferrem, reperi. Fallopius c. 16. Mercurium miraculum
naturæ adpellat, Fernelius c. 7. frigidum & siccum, Fracancianus
calidum, c. 7. Rudius c. 15. calidum & siccum, Palmarius d. l. c. 6.
frigidum & humidum adferunt Mercurium. Sic Veteris Scholæ Alumni.
Recentior Philosophia, quæ planam in omnibus viam promittit, utut
evidens in principiis primis sit, in specialibus tamen hæsitat
interdum, hunc certe scrupulum amoliri plane non valuit. Dolæus,
diversa hodiernorum inventa discrepantesque sententias sibi
cognitissimas habens, ubi ad Mercurii deventum naturam est, acidum esse
illum pronunciat. Idem Sylvio d. Meth med. l. 1. c. 13. §. 49. videtur.
Idem tenet Ucay. Daëlmannus vero tantum abest ut his consentiat, ut
potius Mercurium omnium Alcalium regem appellet, ex hoc præcipue
fundamento, quod contraria contrariis optime curentur. Lister antiquis
propior, ex frigore mercurii vult fieri salivationem, quo tonum suum
vasa lymphatica amittant, ut lympha in illis coacervata nec retenta
jam, per os effundatur. Sed nec capio, quæ fidenter adserit Ucay:
Personne n′en peut douter q′il ny ait dans le Mercur beaucoup de fel,
beaucoup de soufre, mais metallique incombustible & encore une terre
subtile & volatile, une eau metallique, qui le rend fluid, & un esprit
qui est son propre Mercure. Maxima probabilitas illorum comitatur
opinionem, qui mutari argentum vivum in corpore ægro judicant ex
occursu salium in sanguine existentium, adeoque mercurium evadere
diureticum vid. Purm. c. 2. si invenerit sal alcali, quo mixtus
præcipitetur & per urinam exeat: si salem volatilem sibi obviam
habuerit, fiat sudorifer; si salem & acidum, his admixtus cum pituita
os versus feratur. Et Blankardus von Span. Pocken p. 187. mercurium
abire in compositum quoddam autumat, officinarum sublimato haud
absimile. Purmanno item attrahere ☿um acria spiculisque hispidum reddi
& corrosivum, videtur c. 2. Equidem cogere eundem ante se & salia &
viscositates invasis lymphaticis & alibi stagnantes, clare
percipio,adeoque hinc referre posse ☿rii globulos ob prominentes &
exstantes salium cuspides radiantes quasdam stellulas, si placet; ita
tamen misceri illis modico humani corporis calore, ut in Sublimatum
abeant, non est credibile, multo minus distrahi ab invicem intimiora
☿rii principia; quæ, si quæ sunt, ita concatenata & innexa sibi esse,
observamus, ut innumeris fere officinalibus ☿rii præparationibus, tamen
non solvantur, sed ex omnibus illis idem denuo, quod ante fuerat,
currens vivumque metallum facile educatur: quin potius crudum oberrare
eundem in humano corpore, tum aurei nummi eo tincti docent, & repertus
sæpe ☿us in dissectis post mortem cadaveribus, observatus manifeste tum
aliis tum nominato Purmanno, inter rejecta ægrotantium sputa in
Nosocomio Uratislaviensi S. Jobi. Intellectu itaque videtur mihi
facilis & simplex in se, & obviis notisque superstructa experimentis, &
salivalibus phænomenis sufficiens hypothesis, quam debere me CL.
PRÆSIDI lubens profiteor: Humani nimirum corporis tubulos & vasculosam
texturam vivum argentum transire, non aliter ac in pharmaceuticis
officinis per coria cogi eundem quotidie videmus, divisasque hasce
calore guttulas volubiles facile trahi ac per omnia membra deduci â
torrente sanguinis, plurimum adjuvante progressivum hunc globulorum
motum illa membranarum, ex quibus vasa & tubuli omnes constant,
contremiscentia, omni momento & per corpus universum excitata à sensu
ponderosi & insoliti & frigidi metalli. Et quemadmodum in iisdem
Pharmaceuticis officinis videre licet, & ad altiora trahi similitudinem
nihil impedit, anfractuosos tubos in destilatoriis vasis arena aquæ
mixta elui, ubi minus nitidos esse eosdem contingit; ita concipi
potest, quomodo & hic metallicus vapor h. e. infinita globulorum
multitudo celeriter trajiciens glandularum gyros & vasorum
longitudines, omnia loco movere & ad publica dicta emunctoria deducere
debeat, salivaria quidem vasa utplurimum, sed & interdum ad
intestinales glandulas, sicut in Nosocomiis Parisiensibus Lues curata
per continuatas dejectiones observata frequentius est, retulitque in
sua de Methodo Gallorum Salivatoria Descriptione Vir Clarissimus
Bernhardus Valentinus in de Polychrestis Exoticis. Tantum.

SOLI DEO GLORIA.Ad Virum-Juvenem Humanissimum

Dn. JOHANNEM LINDER,

Medicinæ Studiosum, Wermlandum,

De LUE VENEREA egregie disputantem

ἐκφώνησις Gratulatoria.

Candide, concordes inter numerande Sodales, LINDER, & æterno fœdere
juncte mihi: Olim in Fennonicis tantum bene cognitus oris, Nunc quoque
de nostris nosceris usque locis. Scilicet ingenuas Te scire fideliter
artes, Conspicit Aonii turba novena jugi. Et quantum Medicæ tribuisti
sedulus arti, Sustinet ingenii nobilioris opus, Quo tua Siphylicas
describit pagina clades, Vulneraque ex bello Cypridis orta docet. Perge
bonis avibus! sed quo Te pergere jussi? Nam retrahit celerem res tibi
curta pedem, Attamen incoctum generoso pectus honesto Numina
respicient, auxiliumque ferent. Non volo pauperiem meminisse, tuosque
labores; Hoc volo sed tantum dicere: Salvus eris. Nunc quia constituis
peregrinas visere terras, Et procul à nostris dissita regna focis. Sit
tibi, sit felix iter, atque in corpore sano Mascula mens, nullis
immaculata malis: Sicque Machaonia fueris dum clarus in arte, Sertaque
jam nitidas implicuere comas; Te patriæ fidum, morbosque fugare
peritum, In patrios revehat panda carina lares!

Scribebat, qui tuus ex asse

ANDR. WICKNER, Werml.

